Ҳар соҳадан бир шингил | Ҳуқуқбон Толиб ЁҚУБОВнинг блоги\nPosted on Iyul 4, 2019 by huquqbon\nСВЕТ МАСАЛАСИДА ИСЛОМ КАРИМ ДАВРИ ШАВКАТ МИРЗИЁ ДАВРИДАН АНЧА ИЛГАРИЛАБ КЕТИБДИ\n[дайжест – ҳар соҳадан бир шингил]\nБундан бирнеча кун аввал тун соат 12,5 бўлганда, мен ҳали компьютерим олдида у-бу нарсалар ёзиб ўтирганимда, кутилмаганда, свет “пўп” этиб ўчиб қолди. Зимистон. Кимдир бурнингга чертиб кетса ҳам ким чертганини билмайсан, киши. “Свет келиб қолар” дея анча кутдим – келмади: “сен кимга айтаяпсан?” демади. Ўйланиб ётдим. Кўзим уйқуга кетгандай бўлувди – тўсатдан, уйқу аралаш, бир воқеа эсимга тушди. Воқеа Ўзбекистонда, И.Карим даврида, мен, ўғлим Олим, келиним Зебо ва учта неварам Доно, Ало ва Холида Франциянинг Angers шаҳрида яшаётган пайтимизда бўлиб ўтган. Биз тез-тез, деярли ҳар куни, ё Жиззахга, ёки Тошкентга телефон қилардик [Францияда уй телефонларига телефон қилиш текин – буни махсус алоқа компанияси ташкил этган]. Истаганча гаплашаверинг – пул ёзилмайди.\nСўҳбатдошларимизга берадиган саволимиз эса битта: “Ўзбекистонда аҳвол қандай – свет борми?” Жавоб ҳам битта: “Свет бор – у бир суткада 4-5 соат берилади, холос”. “Болалар дарсини тайёрлаши, аёлингиз хамир қориши, ўзингиз мол-ҳолга қарашингиз керак. Шунча долзарб ишга 4-5 соат вақт етадими – етмаса керагов! А? Қоронғу-ку! “Пайпаслаб қилавераман” дейсизми? Э, нервингизга балли-ей! Нервингиз ҳам мол боғлайдиган арқондай бўлса кераг-ов, ундайда!\nНЕСУН ва МАШОҚЧИЛАР\nCCCР – тоталитар давлат эди. Тоталитаризм ҳукм сурган давлатда инсон хусусий мулкга эга бўлиши қонун билан “таъқиқланарди”. Мазкур таъқиқ жамиятда “несун” (“ташмачи”) ва “машоқ йиғувчилар” синфини яратди. “ Несун” ким? Тушунтираман. Несун – ҳар қандай завод ёки фабриканинг ишчиси бўлиб, у ҳафтада 5 ёки 6 кун ишлайди, 1 ёки 2 кун дам олади. 1 ой = камида 4 ҳафта. Демак, ишчи 1 ой давомида камида 28 соат станок олдида туриб гайка, шайба, болт (болтча) ва бошқа “майда-чуйда”ларни ясайди. Иш кунининг иш соати тугагач, ишчи уйига кетиш ҳаракатига тушади – у станокни артиб тозалаши, станок атрофини супуриб-сидириши, гайка, шайба, болтча ва бошқа нарсаларни ясашда ишлатган асбоб-ускуналарни жой-жойига қўйишини унутмайди.\nИшчи яна бир нарсани: у кун давомида ясаган гайка, шайба ва болтчалардан бир ҳовучини чўнтагига ёки гугурт қутичасига жойлаб уйига олиб кетишни ҳеч ҳам унутмайди. Ана шундай ишчиларни оддий халқ: “несун” (“ташмачи”) дея атар эди – улар жамиятда каттагина синфни ташкил этишган. “Несун” ўрис тилида “ўғри” маъносига ҳам эга. “Каттагина синф” шуни англатади-ки, коммунистлар кўкларга кўтарган СССР ўғрилар юрти бўлган. Завод ва фабрикага кириш-чиқиш жойлари (проходная) қаттиқ қўриқланган – ўрисларнинг айтишича, проходнаядан одам тугул, ҳатто “сичқон ҳам сездирмасдан ўтиб кета олмаган”. Савол: Проходнаяда турган қўриқчилар шу йўлакдан юзлаб несунлар ўтиб кетаётганини билишмаганми? Жавоб: Билишган! Жуда яхши билишган! Яна савол: Нега проходная қўриқчилари несунларни ушлашмаган? Жавоб: Ўрислар: “Рука руку моет” [Қўл қўлни ювади] дейишади. Маъноси: КПСС МК 1-чи котибидан тортиб ҳар бир несунгача – ҳамма ўғри бўлган. И.Карим 1990 йилдан бошлаб Ўзбекистонда “катта несунлик”ни йўлга қўйди – асосий несунлар унинг қизлари бўлди.\nИ.Карим даврида давлатнинг асосий несунлари фақатгина унинг қизлари эмас эди. Давлатда жуда юқори лавозимни эгаллаган НЕСУН-шахслар мавжуд эди-ки, уларнинг баъзиларини санаб кўрсатмасдан иложимиз йўқ: Рашид Қодир, унинг 1-чи ўринбосари Азимжон Эргаш, ИИ вазири Зокиржон Алмат, МХХни 27 йил бошқарган Рустам Иноят – шулар жумласидандир. Мазкур рўйхатда қайд этилган Р.Қодирни Ўзбекистон Республикасининг қайсидир туман суди, эшитишимизча, 10 (ўн) йилга озодликдан маҳрум этибди. Р.Қодир бош прокурор лавозимида ишлаб турган пайтда мухолифатнинг қатор вакилллари ё ўлдирилди, ёки узоқ муддатли қамоқ жазосига маҳкум этилди. Р.Қодир зулмидан жабр кўрганларнинг “оҳ-воҳ”ини Ўзбекистон одил суди ҳисобга олмайдими?\nЭнг қизиғи – давлатнинг Азимжон Эргаш, Рустам Иноят, Зокиржон Алмат каби қатор собиқ лавозимли шахслари “еганини майда чайнаб” бемалол юришибди. Ундан-да қизиғи: “кеча президент Ш.Мирзиё яқинда Гулнора Карим ва Рашид Қодирни авф этармиш – бу икки шахс шу кеча-кундузда озодликга чиқармиш” деган гапни эшитдик. Намозхон, ислом дини қонун-қоидаларини мукаммал ўзлаштирган Искандар Худойберган талай йиллардан бери Жаслиқ қамоқхонаси (УЯ 64\_71)да сақланмоқда – у сохта айбдар асосида қамоқ жазосига тортилган – буни прокуратура ходимлари ҳам, судьялар ҳам яхши билишади. Лекин, уни қилмаган айби учун “авф этиш” янги президентнинг ҳаёлига ҳам келган эмас.\nСССР пайтида бегона одамнинг завод ва фабрикага кириши ва чиқишига қатъиян йўл қўйилмаган – чунки барча завод ва фабрикаларга кириш ва чиқишда пропуск системаси қўлланилган – “пропускинг бўлса кирасан (чиқасан), акс ҳолда, қамаласан”. Бу иддаони ҳар қандай завод ва фабрикага кириш ва чиқишни назорат қилган КГБ илгари сурган.\nСССР пайтида “машоқ йиғувчилар” ҳам бўлган – мен уларни болалик давримда ўз кўзим билан кўрганман. Кўз олдингизга келтиринг: кенг дала, пишган бўғдой елпин шабодада чайқалиб турибди, комбайн сап-сариқ бўғдой поясини ўриб кетмоқда, поядан ажраган бўғдой шовуллаб комбайн бункерига бориб тушмоқда. СССР пайтида ўрим комбайнлари мукаммал бўлмаган – улар пишган бўғдойни чала ўрарди, яъни, комбайн лопатка (ямлагич)лари ўрилган барча бўғдойпояларни ўзида ушлаб қола олмай “исрофгарчилик”га йўл қўярди. Кейинчалик маълум бўлди-ки, мукаммал комбайнларни социалистик СССРда эмас, “ғирт капиталистик” бўлган Францияга ўхшаш давлатлар ишлаб чиқарар экан.\nЯна ўзимизнинг жонажон, теша ёки болтадан яхшироқ комбайнларимизга қайтамиз. Чала ўриш натижасида совет комбайни бутун-бутун бошоқларни ерга сочиб [тўкиб, ташлаб] кетаверарди. Айнан номукаммал комбайн “тушириб қолдирган” бошоқлар оч-ялонғоч халқнинг жонига аро кирди – одамлар халта-хуржун кўтариб, комбайн ортида юриб, тўкилган бошоқларни териб юришни одат қилишди. Ҳарна-да! Териб келинган бошоқларни одамлар кели [ўғир]да туюшар – донини ун қилиб ўзлари ейишар, кепагини эса мол-ҳолига едириб кун кечиришар эди.\nХалқ – доно, донолар ичида эса ўта доноларни учратиш мумкин – қуйида шуларнинг биттаси ҳақида гап кетади. Баён этилаётган воқеа Ислом Карим давлат раҳбари бўлган пайтда содир бўлган. Ўзбекистоннинг тоғли ҳудудларининг биридаги [ҳудуд ва қишлоқ номларини, ушбу мақола қаҳрамонининг исм-шарифини эслай олмадим – қаричилик-да], қишлоқ мактабида, иқтидорли [талантли] бир йигит физика ва математика фанларидан дарс бериб юрарди. Мен унинг исмини шартли равишда Анвар дея атайман. И.Карим даврида бир суткада свет нари борса 4-5 соат берилган – бу гап юқорида ҳам айтиб ўтилди. Бу ҳолат фақат Тошкентда, ё Самарқандда, ё Фарғонада ва ёки Жиззах бўлган эмас – бу ҳолат бутун Ўзбекистонда шундай бўлган. Бундай ҳолат мақола қаҳрамони яшаб ишлайдиган қишлоқда ҳам шундай бўлган.\nАнвар ҳовлисининг шундоқгина ёнида эни бир метр келадиган ариқ бўлиб – тоғли ҳудуд эмасми – ундаги сув шиддат билан оқар, ёш бола билмасдан тушиб кетса, оқизиб ҳам кетиши мумкин экан. Кунларнинг бирида, свет ўчавериб жонига теккан бир пайтда, Анварнинг миясига “лоп” этиб бир фикр келади: “Мен – физикман-ку, ҳовлимнинг шундоқгина ёнида шиддат билан бир ариқ сув оқиб турибди. Ариқ қанча кенг бўлса, ундаги сув шунча секин оқади, ариқ қанча тор бўлса, ундаги сув шунча тез оқади – гидродинамиканинг мазкур ҳақиқатини ўз вақтида швейцариялик физик олим Данило Бернулли исботлаган.\nТўрт қадам нарида шарақлаб, шиддат билан бир ариқ сув оқиб турган бўлса, Худонинг Ўзи: “Ҳой, бандам! Кўзингни оч – Мен шундоққина ёнингдан бир ариқ сувни оқиздириб қўйганман-ку!” деб турганда мен банда нима қилишим керак? Университетда домламиз – у кишини Худо ўз раҳматига олган бўлсин – практика пайтида электр генераторлар ишлаб чиқарадиган цехга олиб борувдилар. Шунда электрогенератор нималигини, у инсонлар ҳаётида қандай роль ўйнашини мен биринчи марта тушундим [уни ўзбек тилига ўгирсак: “электр токи ишлаб берувчи қурилма” бўлади].\n“Электр генератор – жўн нарса – уни айлантирсанг бўлди – ток ишлаб бераверади. Ташлаб юборилган, лекин ҳали камида 10 йил электр токи ишлаб чиқаришга қодир бўлган электр генераторларни мен МТС [Машина – трактор станцияси] ташкилотида юзлабини кўрганман. МТСга борсам, битта эмас, ўнта электр генераторни текинга беришади” дея мулоҳаза қиларди Анвар онда-сонда..\nМақола қаҳрамони МТСга борганда қоровул амаки эски буюмлар омборининг калитини унинг қўлига тутқазаётиб: “Болам, яхши ишга қўл урибсан – бунинг савоби катта. Кераклисини олавер. Ўзинг биласан-ку, йил охирида биз уларнинг ҳаммасини утиль-сырьё топшириб юборамиз” деди. Анвар ташландиқ электр генераторлар орасидан 4 тасини ажратиб олди ва уларни бир қишлоқдошининг машинасида ўз ҳовлисига олиб келди. Анвар олиб келинган генераторларнинг биттасига алоҳида ишлов берди – чангдан ва зангдан тозалади, мойлади, узилган симларни улади ёки алмаштирди, охирида, генератор корпусини янги сувюқмас рангга бўяди.\nАриқдаги тоғдан оқаётган сув тезлиги шиддатли бўлса-да, сув тезлигини ошириш мақсадида Анвар ариқни сунъий торайтириш чорасини ишлаб чиқди – у узунлиги камида 5 м.лик тахталардан узунлиги 5 м. бўлган нов ясади. Нов ариқ ичига ётқизилгач, сув нов бўйлаб икки баробар шиддат билан оқа бошлади. Анвар электрогенераторни новнинг пастки учига ўрнатар экан, аввал унга [электрогенератор ўқининг учига] сув уриладиган металл парраклар ўрнатди. Ҳосил бўлган “электростанция”ни синаб кўрадиган пайт келди – “электростанция”га битта лампочка уланди – парраклар шиддат билан айланган сари лампочканинг ёритиши кескин ошиб борди.\nКейинги 2 кунни Анвар уй хоналари, оғил, тандирхона, ошхона ва ҳожатхонага сим тортиш ва лампочкалар ўрнатишга сарфлади. Тантана шундан кейин, кеч бўлиб, қоронғулик тушганда, бошланди – Анварнинг аёли, болалари, ота-онаси ва қўни-қўшниларининг гувоҳлигида электростанция тўлиқ ишга тушди – ҳаммаёқ ёп-ёруғ, кети узилмас қийқириқ, байрам шукуҳи, оммавий чапак – э-э-э-нимасини айтасиз! Йиғилган одамлар орасида “шивир-кичир” гап-сўз бошланди: “Қўшнимизнинг ҳовлиси тамоман ёришиб кетганидан биз, табиий, хурсандмиз. Лекин, бизлар-чи? Биз қоронғуда ўтираверамизми? Ёки биз ҳам Анвар қўшнимиздек қўлбола электростанция қуришни бошласакмикин?\nҚишлоқ катта. Ҳамма бош-бошига электростанция қураверса, давлат индамасмикин ёки бирор чорасини кўрармикин?”. “Э, овозингни ўчир – ҳе, овозинг қуриб кетсин. Ётган илонга тегажоғлиқ қилиб нима фойда кўрасан?” Анвар ўртага чиқди ва оҳиста гап бошлади: “Дўстлар! Қизишманг! Менинг ҳам бир билмас фикримни эшитиб кўринг. Мен қурган электростанция ишлабчиқараётган электр токи ҳамма хонадонга етади – ортиб ҳам қолади. Эртадан бошлаб ҳамма ўз хонадонига электростанциядан етарлича сим (кабель) тортиб келсин. Ҳамма шу ишни бажарса, мен уларни токга улайман. Текинга. Мен ҳеч кимдан пул олмайман. Келишдикми?\nЭртаси куни қишлоқдаги ҳамма хонадонларда электр чироқлар чарақлаб ёниб турди. Бироқ, бу шодиёна узоққа чўзилмади: 2 кундан кейин қишлоққа И.Карим шотирлари кириб келишди – уларни қишлоқ оқсоқоли бошлаб келибди. Шотирларнинг бошлиғи гап бошлади: “Ўртоқлар! Бизга қишлоқдошингиз Анвар исмли йигит ноқонуний тадбиркорлик билан шуғулланаяпти, деган маълумот келиб тушди. Ноқонуний тадбиркорлик ёмон нарса – у давлатга катта зарар келтиради. Биз бундай зарарнинг олдини олишимиз керак – йўқса, давлат асфаласофилинга юз тутади. Саволлар борми? Саволлар бўлмаса, мажлисимизни ёпиқ деб эълон қиламан. Энди, ҳамма, ноқонуний тадбиркорлик билан шуғулланган Анварнинг электростанциясига уланган хонадонлар вакиллари ўз симлари (кабельлари)ни олиб келиб бизга топширади – биз уларни давлат фойдасига ўтказамиз. Тушунарлими? И-е-е, шу оддий ҳақиқатни тушунмайдиганлар ҳам борми ҳали орангизда? Ажабо!\nҚани, ҳамма ўз ўрнидан туриб, бирин-кетин, сим-кабельларни йиғиштиришни бошласин-чи, кўрайлик, нима бўларкин! Осмон узилиб ерга тушмаса кераг-ов, чамаси!Ҳой, атлас кўйлакли аёл, болангга қарасанг-чи, намунча у чириллайди, жонга тегиб кетди-ку, унинг чириллаши!Биз буерга эрмак учун келганимиз йўқ-ку, биз буерга давлат иши билан келганмиз – буни муҳтарам оқсоқолингиз ҳам тасдиқлашлари мумкин! Шундайми, тақсир? Ана, ўзлари ҳам бош ирғатиб тасдиқладилар.\nСизларга свет керак бўлса, муҳтарам президентимиз Ислом Абдуғаниевич Каримовнинг қабулларига боринглар – ул муҳтарам зот бундай ишларни “шесть секундда” ҳал қиладилар. Кайфиятлари яхши бўлса, албатта! Айни кунларда кайфиятлари унчалик яхши эмас, чунки тўнғич қизлари Гулнорахон чатоқроқ чиқиб қолди. Йўқ, у ўғри эмас – са-а-ал чатоқроқ, холос! Ҳозир, Содиқ Сафо жаноблари Гулнорахонга уйланмоқчи бўлиб астойдил ҳаракат бошлаганлар. Машшойиқларнинг “тенг тенги билан, тезак қопи билан” деганлари шу бўлса керак,деб ўйлайман! Кечирасиз, са-а-ал чалғиб кетдим, чамаси. Сим ва кабельларни йиғиштириб, олиб келиб, бизга топширган барча фуқароларга ўзимизнинг самимий ташаккуримизни билдириб қўймоқчиман.\nЭнди, Анвар исмли йигитнинг ноқонуний тадбиркорлик билан шуғулланишига чек қўйишнинг вақти келди – энди ҳаммамиз ноқонуний қурилган электростанциянинг олдига бориб, уни бузиб ташлашимиз керак. Шундагина муҳтарам президентимиз Ислом Абдуғаниевич Каримовнинг кўнгиллари ҳам, бундан ташқари адолат ҳам ўз ўрнида таскин топади. Кетдикми? Кетдик!”\n“Кўпчиликдан қуён қочиб қутула олмайди” дейишади донолар. Анвар қурган электростанцияни бузиб ташлаш мақсадида қишлоқ оқсоқоли ўз ортидан И.Карим шотирлари ва 2-3 та: “Менга электр-пелекторинг керак эмас – менга керосинда ишлайдиган жинчироғим ҳам бўлаверади” деган одамлар эргашди. Улар орасида билаги кучга тўлган, қўлида ким кувалда, ким ойболта кўтарган 3-4 та ёш йигитлар ҳам кўринди. “Бузиш – қуриш эмас! Қуришга ҳафталар, ойлар ва баъзан йиллар кетади, бузишга эса бир кун ҳам кўплик қилади – кувалданг ёки ойболтангни 2-3 марта айлантирсанг бўлди: Турумтоғ ҳам яксон бўлади”.\nАнвар қурган электростанцияни бузиш учун битта теша ва 10 минут вақт етарли бўлди. Қизиғи: Анвар қурган электростанцияни бузиш жараёнида ёш гўдаклар, аёллар, қишлоқ оқсоқоли ва бир неча кучга тўлган ёш йигитчалар ҳам иштирок этишди – буни юқорида ҳам айтиб ўтдик. Анвар қурган электростанцияни бузиш воқеасини менга гапириб берган дўстимнинг гапига қараганда: 1) бузишнинг бошидан охиригача аёллар тинимсиз, изиллаб йиғлаб туришган; 2) оналарининг йиғлаши сабабини тушунмаган ёш гўдакларнинг йиғиси эса осмону-фалакни тутиб кетган; 3) кучга тўлган ёш йигитчаларга қарасангиз, ҳаммасининг панжалари мушт бўлиб тугилганини, қиёфасидан эса мушт эгаси ҳақиқий изтироб чекаётганини сезиш мумкин эди.\nАнвар яшайдиган қишлоқ яна зимистон қоронғуга чўмди – одамлар керосин солинган жинчироқ кўтариб юришга қайтишди: 2-чи жаҳон урушидан кейин СССРда шундай эди – биз, ёш болалар, керосин солинган жинчироқ ёруғида дарс қилиш, китоб ўқиш ёки кечаси мижжа қоқмай, ота-онамиз ёнида ўтириб, пахта даласидан [юлиб] олиб келиб ҳовлига ағдариб кетилган арава-арава ҳўл кўсак чувишга мажбур бўлардик.\nХотима: СВЕТ МАСАЛАСИДА ИСЛОМ КАРИМ ДАВРИ ШАВКАТ МИРЗИЁ ДАВРИДАН АНЧА ИЛГАРИЛАБ КЕТИБДИ.\nТўғри-да: И.Карим даврида бир суткада свет 4-5 соат берилган. Шундайми? Шундай! Дальше кетдик. “Қоронғулик бир суткада 12 соат давом этади” десак ва ундан 4-5 соатни минус қилсак, демак, И.Карим даврида ҳақиқий қоронғулик бор-йўғи 7-8 соат давом этган – Ш.Мирзиё давридагидек суткалаб эмас-ку! [Мақола бошига қаранг: мақола бошида мен: “роппа-роса 2 сутка свет ёнмади” дея ёзганман].\nФранцияда свет яккам-дуккам ҳолларда ўчади, холос. АҚШ, Канада, Австралия, Янги Зеландия, Япония, Жанубий Қурия, Европа Иттифоқи (ЕИ)га кирувчи ва кирмайдиган [мас., Дания, Финландия] барча давлатларда ҳам шу – аҳоли свет ўчаверишидан азият чекмайди. Эътибор қилинг: юқорида санаб ўтилган давлатларнинг ҳаммасида демократик тузум ўрнатилган. Фақат ўрнатилган эмас – мазкур давлатларда демократик тузум оғишмай ишлаб турибди, И.Карим, ёки Ш.Мирзиё давридагидек авторитар сиёсий тузум барқ уриб ишлаб тургани йўқ.\nМен Франциядан Ўзбекистонга қайтгач, бир ой ўтказиб, давлат раҳбари Шавкат Мирзиё ва бош вазир Абдулла Ориф номига 10 та таклиф билан мурожаатнома йўлладим. Шундан сўнг ҳовлимга келаётган давлат мулозимларининг кети узилмай қолди – бироқ 10 та таклифнинг ақалли биттаси ҳам амалга ошмади.\nЙўқ, давлат мулозимлари ҳовлимга қуруқ ўзлари кириб келишгани йўқ – улар 2 (икки) марта, катта-кичик 2 (икки)та картон коробкани тўлдириб, майда-чуйда, у-бу нарсалар билан кириб келишди. Зўр сўҳбатлар уюштиришди. “Биз сизга қайси ишингизда ёрдам берайлик?” дея сўрашди улар. “Мен давлатга 30 йил – 1 йил қишлоғимиз мактабида (1963 й. 15 август – 1964 й. 15 август) оддий ўқитувчи лавозимида, 29 йил Низомий номли Тошкент Давлат Педагогика институтининг математика факультетида (1964 й. 15 августдан то 1992 йил 2 ноябрьгача турли [кичик лаборант, катта лаборант, ассистент, катта ўқитувчи, доцент] лавозимларида ишладим. Математик мантиқ (математическая логика) фани бўйича, Педагогика институтлари математика факультети студентларига мўлжалланган 2 та ўқув қўлланмасини тайёрладим ва улар 1985 ва 1996 йилларда “Ўқитувчи” нашриётида босмадан чиқди. Бироқ, нафақадан дарак йўқ – бировлар: “олса бўлади”, дейишса, бошқа бировлар эса: “нафақангни тушингда кўрасан” дейишади. Тушунмай бошим қотиб қолди: мен ёлғон гапираётганим йўқ-ку – Худога минг қатла шукр, баъзи бирга ишлашган ҳамкасбларим ҳали тирик – шу гувоҳлар менинг гапларимни – “э”, “пэ”си йўқ тўлиқ тасдиқлашади.\nГувоҳларни қўятурайлик – давлат архивларида ҳамма ҳужжатлар бекаму-куст сақланади-ку! Нега давлат менга салкам 13 йиллик нафақамни бермаслиги керак? Бериши керак! Ўзбекистон давлати 13 йил менинг нафақамни ўз эҳтиёжи учун ишлатган, ундан даромад олган, ундан ўзининг баъзи мулозимларига – мас., собиқ бош прокурор Р.Қодир, ёки унинг собиқ 1-чи ўринбосари А.Эргашга маош тўлаган бўлиши мумкин. З.Алмат ва Р.Иноят давлатга текинга ишлаганми? Йўқ, улар ўлиб қолса ҳам текинга ишламайди!\nФранцияда Даниель исмли танишим бор – у ҳам мен каби касб сифатида “математика ўқитувчиси” бўлишни танлаган. Даниель мен каби фақат битта ўқув даргоҳида – Angers шаҳри лицейида ишлаган. Даниель нафақага чиққач, дунё бўйлаб саёҳатларга боришни одат қилди. Баъзан у ҳафталаб ёки, ҳатто, ойлаб “кўринмай қолади”: “Даниель кўринмай қолди-я” дейман келинга. “Даниель Хитойга кетган. Хитойдан у Тошкентга, Ўзбекистон сафарига, борса керак. Даниельга Хитой жуда ёққан – у Хитойга 3 марта борган” дейди келиним. Францияда нафақа жуда катта ва у НАФАҚА ФОНДИ (НФ)да сақланади. Нафақахўр ўз нафақасини қанча сарфламасин – у ошса ошади-ки, асло камаймайди. Сабаби оддий: франциялик тадбиркор (бизнесмен)лар ўз бизнесини ривожлантириш мақсадида НФдан истаганча катта “қарз” олишади, ва уни фоизи билан НФга қайтаришади. Яна такрорлайман: Францияда қария, ногирон ёки боқувчисиз боланинг нафақаси ҳеч қачон камаймайди! Ошиши эса аниқ! Менинг танишим Даниель шунинг учун ҳам дунё кезади – дам қарасангиз уни қора Африканинг бирор мамлакатида, яна бир суриштирсангиз уни АҚШ ёки Буюкбританияда, яна бир қизиқсангиз сайёҳни Франциянинг Жанубий Американинг шимолий-шарқидаги доминиони (ярим мустамлакаси) француз Гвианасида юрганини билиб оласиз.\nЎзбекистонга қайтамиз. Франциянинг Ўзбекистондан қаери кам? Бебурд савол! Дунёда энг ривожланган давлат, шартли равишда, 10 та десак – бири, сўзсиз, Франция дейишга тўғри келади. Францияда миллий Нафақа Фонди узлуксиз, ғирромлик қилмасдан ва оғишмай ишлаб турибди. Ўзбекистоннинг Франциядан қаери кам? Бу – жиддий сиёсий савол. Гарчи Ўзбекистон Республикаси Конституциясининг 1-чи моддасидаёқ: “Ўзбекистон суверен демократик республика” дейилган бўлса-да, Ислом Карим даврида “ демократия”нинг “д”си ҳам кузатилмади. Демократик сиёсий тузумда давлат бошлиғи тинч, муқобил вакиллар иштирокида, кўппартиялилик шароитида ўтказилган умумхалқ сайловида сайланиши лозим. “И.Карим биринчи марта Ўзбекистон Республикаси президенти лавозимига 1991 йил 29 декабрьда сайланди” десак ва умрининг охиригача (2016 йил 2 сентябрь) шу лавозимни сақлаб қолганини [қўғирчоқ Саидов, Кетмонов ва бошқалар иштирокида ўтказилган сохта сайловни] эсласак, “Ислом Карим даврида “демократия”нинг “д”си ҳам кузатилмади” деган иддаомиз ўз исботини топади.\nМуҳтарам Ш.Мирзиё жаноблари ўзининг ҳар бир чиқишларида бир нарса – туризмни ривожлантиришга урғу бермоқда. Мен биринчи марта 1998 йилда Европага сафар қилдим – сафарим Польша давлатининг пойтахти Варшавада кечди. Мени бир нарса ҳайратга солди: қаёққа қарасанг ҳаммаёқда туристлар: японлар, хитойлилар, жанубий қурияликлар, инглизлар ва, ҳатто, узоқ АҚШликлар гурос-гурос Варшава кўчаларини тўлдириб юришибди. Бироқ, на Варшавада, на Парижда, на Лондонда ва на бошқа пойтахт шаҳарларда ўзбекистонлик туристлар гурос-гурос кўча тўлдириб юришини бир марта ҳам кўрмадим – Ислом Каримнинг ташқи сиёсати “олийжаноб” бўлганлигини шундан билса ҳам бўлади. Сабаби оддий: тоталитар СССР 1990 йилда парча-парча бўлиб, чок-чокидан ситилиб кетган бўлса-да, Ўзбекистонда унинг моҳияти тўлиқ сақланди! Бу фикрга қуйида биз: “ўртоқ И.Карим саъй-ҳаракатлари билан” деган жумлани қўшиб қўямиз.\nМЕНИНГ ИККИ ДЎСТИМ\nМенинг икки дўстим бор\nИккиси ҳам беозор.\nБири одамларга улашар зиё,\nБуни кўриб яшнар Мирзиё.\nБирини “свет” дейишди,\nҲамманинг ақли шошди.\n“Газ” аталмиш униси,\nҚараб турсин буниси.\nЁқса, сўзсиз, “ёнади”,\nЁқмаса сиздан тонади.\nХитой олди фойдани,\nЮтиб кетди пойгани.\nЎзбекга қолди ўтин,\nЗато рўзғори бутун.\nЎзбек таппи ёпади,\nШу билан у-бу топади.\nТанчага газ керакмас,\nЁнган таппи бўлса бас.\nАмаллаб қишдан чиқар,\nСоғлиғи ишдан чиқар.\nЖиззах вилояти. Ш.Рашид тумани, Тоқчилиқ қишлоғи, Ҳамид Олимжон кўчаси, 27-уй.\nCategories: МАҚОЛАЛАР\t| Метки: Ислом Каримов, Толиб ЁҚУБОВ, Шавкат Мирзиёев | Leave a comment


Фарғонада ИИБ биносидан ўлиги чиққан 20 ёшли йигит бўйича маълумот берилди - YANGILIK .RU yangilik.ru\nApr 4, 2021 Фарғона\n«Қувада (Фарғона) 20 ёшли, соппа-соғ йигитни ИИВ ҳодимлари «суҳбат қилиш» учун олиб кириб кетиб, ўлигини олиб чиқиб беришибди. Йиқилиб тушганмиш.\nЭшитишимча, ниқоб бўйича жарима қилишмоқчи бўлишганда, 20 ёшли бола ва ИИБ ҳодимлари орасида бироз тортишув бўлибди. ИИБ ҳодимлари йигитни «эсини киритиб қўйиш» мақсадида олиб кириб кетишган, маълум муддатдан кейин «йиқилиб тушиб», вафот этган болани мурдасини олиб чиқиб беришибди», деб ёзади блогер.\nСирдарёда мактабда муштлашган қизларнинг ота-оналарига чора кўрилди.


Қўрқув салтанатидан сабоқлар | Azon.uz - Ахборот-таҳлилий портал\nҚўрқув салтанатидан сабоқлар\n09:00 14.01.2019 1772\nМени бир дўстим бор. У билан учрашганимизда суҳбатимиз доим баҳс билан бошланади, баҳс билан тугайди. Мени фикримча 2016 йил сентябр ойидан кейин мамлакатимизда кўп яхши ўзгаришлар бўляпти, бундан кейин ҳам Худо хоҳласа яхши ўзгаришлар бўлишда давом этади. Уни фикрича эса арзимаган ўзгаришларни айтмаса аҳвол олдингидай қоляпти. Юрт раҳбарини буйруқ ва фармонларини жойларда бажаришмаяпти. Айрим ҳокимлар ҳам, бошқа амалдорлар ҳам ўз билганидан қолмаяпти. У шу гапларни гапираётганида мен “хўш, ўша айрим ҳокимлар, амалдорлар президентни буйруқ ва фармонларини олдин қойиллатиб бажарармиди?“ деб савол бериб уни гапини бўлиб қўйишдан ўзимни тийиб тура олмайман.\nНавбат менга келганда ўша машҳур “сентябр“дан кейин бўлган ижобий ишларни санай бошлайман. Аммо рақибимга бу таъсир қилмайди. Мен давом этаман; “Агар билсангиз, яхши ўзгаришларни энг каттаси бу - жамиятда қандай ўринда туришидан қатъий назар одамлардаги қўрқувни кўтарилгани бўлди. Эсланг, “энг авжига чиққан“ 2013-16 йилларни, одамларни кўчада гапирган гапи учун ҳам айблашди. Ҳатто аҳвол шу даражага етдики сиз бир даврага бордингиз. У ердагиларни бир иккитасини яхши танимаяпсиз. Аммо у ҳам миллатдошингиз, шевасидан танияпсиз ўзингиз билан бир жойдан. Ана шу даврада оддий танқидни ҳам ёки бир иш юзасидан ижобий таклифингизни ҳам билдира олмас эдингиз. Эртаси куни тегишли жойга олиб бориб “нима, сен Президентимизни олиб бораётган сиёсатларига қаршимисан?“ деб сўроққа тутишларини хоҳламаслик учун ҳам гапира олмас эдингиз. Танқид-ку майли, ҳеч кимга ёқмас, аммо бир иш юзасидан таклифингизни айтишга қўрқар эдингиз. Бугунги кунда эса ана шу қўрқув анча чекинди. Тўғри, бугун ҳам танқид қилиш жуда осон эмасдир. Аммо оз бўлса-да танқид бўлаяпти. Кўча-куйда фикрларингизни билдириш эса осон бўлиб қолди.\nИккаламиз бир-биримизни гапимизни зўрға эшитар эканмиз биримиз гапираётиб ўз “фактлар“имизни келтираётган вақтимизда иккинчимиз гапни ўртасидан бўлиб савол ташлаб “рақиб“имизни довдиратиб қўйишни ҳам қойиллатамиз.\nДўстим шундай муҳитда катта бўлганки у ҳеч қачон мамлакатимиздаги кўплаб инсонлар дуч келган муаммоларга учрамаган.\nУ журналист бўлмаган. Жамиятдаги муаммоларни, ҳукумат томонидан йўл қўйилган камчиликларни ёзмаган ва бу иши учун “акалар“нинг назарига тушмаган. Маҳкамада жавоб бермаган.\nУ диндор ҳам бўлмаган. (Диндор деганда диннинг арконларига тўлиқ амал қилишни назарда тутмаяпман, балки оддий намоз ўқиб юрган одамни назарда тутаяпман.) Қандайдир иккита вилоят ўртасидаги назорат постидан ўтаётганида бир формали ёки формасиз мулозим унинг паспортини текшираётиб “намоз ўқийсизми?“ деб берган саволига “ҳа ўқийман“ деб берган жавоби ортидан кетаётган машинасидан тушириб қолдирилиб, маҳкамага олиб борилиб сўроқ қилинмаган. Ўша сўроқда бир амаллаб “мен президентимизни ҳар бир олиб бораётган олийжаноб ишларини ёқлайман, улар халққа жуда меҳрибон“ деб ҳийла ишлатиб чиқиб кетмаган.\nРўмолни томоғининг тагидан ўраб юрган хотини бир дардга чалинганда, уни пойтахтга даволатиш учун олиб бораётганида йўлдаги назорат постида тўхтатилиб, кейин хотини иккаласини вилоят марказига олиб бориб, куни билан уларни ўша ердаги маҳкамада сақлаб, текшириб, ўзи ва хотини ҳақидаги маълумотларда “ҳаммаёқ тоза“ чиққанига қарамай “хотининг ибодат либосида юрибди“ деб касал аёлни куни билан сарсон қилганлари етмагандай унга отни калласидай жарима солиб юборишмаган.\nЙўлда кетаётганида ЙПХ ходимлари тўхтатиб, унинг ҳужжатларини текшириш ўрнига телефонини текшириб ичида Хайрулла Ҳамидовнинг биргина “ҳижобли аёл“ шеърининг ролигини кўриб, ўша телефонни текшириш учун олиб қўйиб, кейин эса “ичида таъқиқланган диний манба бор экан“ деб телефонни мусодара қилиб, камига яна энг кам иш ҳаққининг 40-50 баравари миқдорида жаримага солинмаган.\nКўча-кўйда, мамлакатимизда коррупция урчигани оқибатида ҳатто аксар маҳалла раисларигача ҳаромхўр бўлиб кетиб, маҳалладаги кам таъминланган оилалар, фарзанд туғган оналар олиши керак бўлган пулларни турли йўллар билан ўзлаштириб ейишаётганини гапириб, буни оқибатида сўроққа чақирилиб маҳкамада “сиз давлатимиз, президентимиз сиёсатига қаршимисиз?“ деб сўроққа тутилмаган.\nОдамлар турли усуллар ёрдамида қўрқувда ушлаб турилганини билмаган.\nИшида ишлаб, дўстлари билан ҳар кун маишатини қилиб юраверган.\nАна шу учун хам у 2016 йилдан кейин катта ўзгаришлар бўлаётганини, энди одамлар эътиқоди учун, кўча-куйда гапирган гапи учун, аёллар бошидаги рўмоли учун таъқиб қилинмаётганини, аксинча энди бутун мамлакат бўйлаб Қуръон, ҳадис мусобақалари ўтказилаётганини, аёлларнинг рўмолига ҳеч ким осилмаётганини(бу масалада ҳали қилинадиган ишлар бор, аммо улар бошқа мавзу), мамлакатдаги ёпиқ турган масжидлар навбати билан очилиб у ерда одамлар ибодат қилаётганларини, энди одамлар қўрқувда, хавотирда яшамаётганини, булар эса кам ўзгариш эмаслигини балки тушунмаётгандир.\nАна шундай баҳслардан бирида у “ҳозир, ўша 2016 йилдан олдинги даврни қоралаётганларнинг аксарияти ўша даврда ҳам ишлашган-ку. Ўша даврда одамларга қилинган ноҳақликларда иштирок этишган-ку“ деб қолди. Шунда мен унга Собиқ Иттифоқни Сталиндан кейин бошқарган Никита Хрушевни эслатдим. Никита Хрушев 1956 йилда, КПССнинг 20-съездида Сталинни “у қонхўр ва золим эди“ деб таърифлаган машҳур нутқини гапиради. Ўша нутқида у Сталин даврини қоралайди ва Сталин ва унинг тузуми томонидан халққа қилинган жиноятларни эътироф этади. Ўша пайтда Сталин вафот этганига унча кўп бўлмаган, халқнинг аксар қисми ҳали ҳам уни “ота“ деб билар, унинг зулмини кўрмаган инсонлар уни шунчаки ёмонламас, унинг зулми остида эзилган инсонлар эса уни ёмонлаб гапиришга қўрқар эдилар. У вафот этган куни аза очиб йиғлаган халқ ҳали ҳам уни номини ҳурмат билан тилга олар, шоп мўйловли суратини эса уйининг тўрига илиб қўйган эди. Ана шу пайтда томдан тараша тушгандай Никита Хрушев уни “қонхўр жаллод“ деб ўтирибди.\nАлбатта, шундоқ ҳам қўрқув салтанатидан чиқиб келган халқ янги раҳбарга нима деса ҳам лом-лим дея олмас, Сталин даврида “даврини сурган“ айримлар ич-ичларидан унинг Сталин ҳақидаги гапига рози бўлмас эдилар. Аммо...\nАммо, Сталиннинг жазо машиналари орасида суяклари майдалаб синдирилган миллионлаб инсонлар Хрушевнинг ўша нутқини ҳайрат ила, зўр мамнуният билан кутиб олдилар.\nНикита Хурушевнинг ўша нутқидан кейин мамлакатдаги қўрқув исканжаси чекинди. Одамлар бироз енгил нафас ола бошладилар. Кечалари билан ухламай “мени ҳозир олиб кетгани келиб қолишади“ деб жон ҳовучлаб эрталабгача ухламай ўтириб чиққан инсонлар энди хотиржам ухлай бошладилар. Мамлакатдаги кўплаб соҳа одамлари бироз эркинликни ҳис қила бошладилар. Дўстимни мантиғига кўра Никита Хрушев ҳам урушдан кейин Сталин вафот этгунича унинг ёнида юрган, унинг қатағон машинасининг мурватларини кимларгадир қўшилиб бураган ва қатағонларда у ҳам қатнашган эди. Аммо, ўшанда у ўша зулмларда мажбурликдан қатнашган ва буни ич-ичидан истамаган экан. Акс ҳолда у ўша машҳур нутқини гапирмас ва Сталинни “қонхўр ва жаллод эди“ демас эди. Ўшанда Хрушев Сталин тиклаган ёвузлик салтанатида ҳеч нарсани ўзгартирмай ҳукмронлик қилавериши ва ҳаммасини ўз қўлига олиб, ҳукмини суриб яшайверса ҳам бўларди. Аммо у буни хоҳламади ва мамлакат ҳаётини, одамлар онгини ўзгартириб юборган машҳур нутқини гапирди ва мамлакат ҳаётини ҳам, одамлар онгини ҳам ўзгаришига сабаб бўлди.\nАлбатта, Хрушев ҳам бошқалар қатори хатолардан холи бўлмаган. Аммо унинг энг катта хизмати бу ўша даврда Сталин қатағонлари туфайли одамлар онгида ўрнашиб қолган қўрқув ҳиссини йўқота олгани эди.\nУнинг ўша нутқидан кейин Сталин шахсига сиғиниб юрганларнинг айримлари ундан хафа бўлишди. Аммо ундан хафа бўлганлардан кўра, тарихий адолатни қарор топтиргани учун ундан миннатдор бўлган мазлумларнинг сони кўп эди.\nЎшанда Хрушевни ёнида турган инсонлардан бири “нега шу гапларингни Сталин тириклигида айта олмагансан“ деб сўраганида у “агар шу гапни ўша пайтларда Сталинга эмас, кўчадаги оддий нотаниш бир инсонга айтганимда ҳам ҳозир сен мени қабримга гул қўйишга бориб юрган бўлар эдинг“ деб жавоб берган экан.\nГап Хрушевдан кетар экан ёзувчи Тоҳир Малик домла ўзининг “Пўртанали уммонда сузар ҳаёт қайиғи“ автобиографик китобида Хрушев билан боғлиқ бир ишни эслайди. Домла ўтган асрнинг 80-йилларида Москвада бўлганида қабристонлардан бирига қайсидир бир адибни қабрини зиёрат қилгани боради. У ерда ўша адиб билан Хрушевнинг қабри ёнма-ён жойлашган экан. Қараса Хрушевнинг қабрида кўплаб янги узилган гуллар қўйилган эмиш. Домлани бу ҳолатга ҳайрон бўлиб қараб турганини кўриб ўша ерда бўлган кекса бир киши бўлган қабристон назоратчиси “кўмилганидан бери унинг қабрига турли одамлар доим гул қўйиб кетадилар. Бу иш бирон кун канда бўлгани йўқ“ дейди. Бу воқеага изоҳ берар экан, Тоҳир Малик домла Хрушевнинг фаолияти ҳам хатолардан холи бўлмаган бўлса-да у Сталиндан қолган ёзувлик салтанатини парчалаб ташлаганини ва бу ўз даврида катта қаҳрамонлик бўлганини ёзади ва унинг ўша ишидан миннатдор бўлган кишилар ҳанузгача унинг қабрига гул қўйиб кетаётган бўлишлари мумкинлигини эътироф этади.\nЁн атрофини ўша, ёвузлик салтанатининг гумашталари ўраб турганига ва унинг бошлаган ислоҳотларига қарши бўлганлар кўп бўлганига қарамай Хрушев катта юрак билан, жасорат билан Сталиндан мерос қолган ёвузлик салтанатини йиқита олди.\nЎшандан кейин ёвузлик салтанатининг жазо машиналарига тушиб мажақланиб ўлиб кетган, Сибирдаги қамоқхоналарнинг оғир шароитида яримта бўлиб қолган миллионлаб инсонларнинг ишлари қайтадан кўриб чиқилди ва улар батамом оқланди.\n2016 йил, сентябрь ойидан кейин бизда бўлаётган ишларни Хрушев ислоҳотларига қандай боғлиқлик жойи борлигини билмайман. Аммо шуни биламанки бизда ҳам тепамиздаги шахс бир пайтлар ўзи ҳам 2016 сентябргача бўлган қўрқув тузумида ишлаган бўлса ҳам ўша тузумнинг қилган ишларига ич-ичидан асло рози бўлмаганини билдиряпти. Шу учун ҳам бугунги кунда ҳамма соҳада ислоҳотлар бошлаб, ҳаммасини ўнглашга уриняпти. У 2016 йил сентябрь ойидан кейин ҳам ўша эски тузумни йўлидан кетаверса ва ҳеч нарсани ўзгартиришга уринмай “Ўзбекистон келажаги буюк давлат“ деб шиорларни ёздириб, камига ўша шиор ёнида портретини илдириб маза қилиб юраверса ҳам ҳеч ким унга индай олмас эди. Аммо у бошқа йўлдан кетди. Ўтган йигирма олти йил тушунарсиз ва хато тизимда яшаганимизни, одамлар қўрқувда ушланганини, қилган хатоларимизни тан оляпти ва ҳаммасини ўзгартириш учун вақт сўраяпти, бирдамлик сўраяпти. Мен унга ишоняпман. Худо хоҳласа ҳали яхши кунларимиз олдинда.\nтафаккур инсон ҳуқуқлари Ўзбекистон\nВидео: «Биз юз йил давомида Олий таълимдан Исломни суғуриб олдик. Ҳалол билан ҳаромни суғуриб олдик»\n11:22 17.06.2019 2471\nДунёга туйнукдан қараб «бори шу эканда» демасдан, доимо ўтмиш ва ҳозирни мушоҳада қилишимиз лозим!\n21:00 10.06.2019 717\nПровокацион саволларга қандай жавоб бериш керак\n23:30 09.06.2019 2582\nДолзарб: Доимий равишда онлайн бўлиш – оммавий ақлий мағлубият қуроли\n21:00 08.06.2019 743\n«Сиз ўзингизни (нафсингизни) хурсанд қилиш учун халқни шарманда этишга қизиқасиз»\n18:00 06.06.2019 593\n«Улар тўлиб-тошиб заҳрини сочиш учун ихтилофли масалалардан роҳатланади»\n15:05 06.06.2019 737\n11:14 15.06.2019 1582\n10:44 18.06.2019 3252


Австралиялик уйи олдидаги майсани босган бош вазирга танбеҳ берди (видео)\n22:50 / 08.06.2020\nАвстралиянинг Гугонг шаҳрида мамлакат бош вазири Скотт Моррисон билан боғлиқ қизиқ воқеа юз берди.\nМоррисон ҳукумат янги уй қурадиган ёки эскиларини таъмирлайдиган фуқароларга 25 минг Австралия доллари (17,5 минг доллар) миқдорида грант таклиф қилмоқчилигини эълон қилиш учун аҳоли яшайдиган ҳудудлардан бирида журналистлар билан учрашган.\nБош вазирнинг чиқиши жонли эфирда узатилган. Моррисон журналистлар билан мулоқот қилаётган вақтда кадр ортидан эркак кишининг норози овози эшитилган. Гап шундаки, воқеа вақтида Моррисон ва журналистлар уйлардан бири олдида экилган майса устида туришган бўлган.\n“Майсадан кета оласизми, илтимос? Ҳой йигитлар, мен яқиндагина бу ерга майса экдим”, деб айтган эркак уйидан кўчага чиқиб.\nШунда бош вазир узр сўраб, орқага бир нечта қадам ташлаб, майса устидан кетган. У, шунингдек, журналистлардан ҳам майсадан кетишни сўраб, матбуот анжуманни давом эттирган.\nФойдаланувчилар австралияликлар юқори лавозимдаги амалдорлар билан ҳам бемалол гаплаша олишларига таҳсин айтишган. Шунингдек, одамларни бу ҳолатда бош вазирнинг ўзини оддий инсонларга хос тарзда тутиши ҳам ажаблантирган.


23 январ 2022, Тошкент вақти: 20:14\nБу ҳақда Озодликка хабар берган марҳум маҳалладошларидан бирининг айтишича, у пахтага мажбуран жўнатилган:\n“Абдураҳим ака мактабда қоровул бўлиб ишларди. Ҳоким ва мактаб директорининг буйруғига кўра улар кўрпа-тўшаги билан поездда Сирдарёга кетган эди. Маҳалладошларимиз унинг жасадини олиб келишди. Улардан бири билан гаплашганимда, гўёки пахта теримидан сўнг шийпонга қайтиб келганидан сўнг, жон берган экан”, деди қатортолликлардан бири.\nИсми сир қолишини сўраган 18-мактаб ўқитувчиларидан бири марҳумни яхши билганини айтар экан, унинг ҳеч қандай оғир касаллик билан оғримаганини айтади:\n“Директор мажбур қилди пахтага боришга. Ҳеч ким ўз ихтиёри билан кетгани йўқ. Абдураҳим ака ҳам ишдан ҳайдамасликлари учун мажбур кетган. Тўрт мучаси соғлом одам эди. Кеча яқин қариндошлари билан гаплашдим. Ҳеч қачон қон босимидан ёки юрагидан шикоят қилмаган экан”, деди ўқитувчи.\nИсми сир қолишини сўраган ёзёвонлик маҳалла фаолларидан бирининг айтишича, ҳокимият уюшмаган аҳолини пахта теримига жалб қилолмагани учун ташкилот ва корхоналар ишчи-ходимларини мажбуран бошқа вилоятларга пахта теримига жўнатяпти:\n- Ҳақиқатдан ҳам, юқоридан пахта қаттиқ талаб қилиняпти. Бекорчи одамларни жўнатинглар деяпти, лекин бекорчи одамларни жалб қилиш қийин бўляпти. Шунинг учун маҳаллий ҳокимиятлар ишли одамларни мажбур қиляпти, чунки улар ишини йўқотиб қўйишдан қўрқади. Боғча, мактаблар техник ходимлар ҳисобидан одам жўнатяпти, деди маҳалла фаоли.


Ислом Каримов Термизда бўлди\n30 октябр 2020, Тошкент вақти: 00:43\nИслом Каримов Термизда қурилган янги стадионни кўриб, ўз мулоҳазаларини айтиб кетди.\nОдатда президентнинг вилоятларга ташрифи оғирлиги маҳаллий ҳокимларнинг текин мардикори бўлган ўқитувчилар зиммасига тушади.\nСурхондарё вилояти ҳокимлигининг ўзини таништирмаган мулозимига кўра, Ўзбекистон Президент Ислом Каримов Термиз шаҳрида тушгача бўлган. Бу вақт давомида президент Исмоил Ат-Термизий мақбарасини зиёрат қилган ва янги қурилган ўн минг кишилик стадионни бориб кўрган.\nСурхондарё вилоятининг Жарқўрғон туманида яшовчи Ўрол ака президент келишидан олдин Термиз шаҳрида хавфсизлик чоралари фавқулодда кучайтирилганлигини айтади:\n- Ҳозир Термизга кириб ҳам бўлмайди, чиқиб ҳам бўлмайди. Кирган машинани чиқармайди. Қаттиқ назоратда ҳозир. Назорат бўлаяпти президент келиши учун,- дейди Термизга бориб, шаҳарга киролмай қайтиб кетган Ўрол ака.\nТермиз шаҳрида янги қурилган ўн минг кишилик стадион апрел ойининг бошида фойдаланишга топширилиши керак эди. Бироқ, муддатидан кеч қолганлиги учун бу стадионни қуришга ҳатто ўқитувчилар ҳам сафарбар этилди, дейди Сариосиё туманида ўқитувчилик қилаётган Фахриддин:\n- Сариосиëда 75 мактаб бўладиган бўлса, шу 75 мактабдан ҳар уч кунда иккита ўқитувчи бориб алмашиб, иш юртиб келаяпти. Бўлиб ўтадиган жараëн мана апрел ойининг охири. Ҳозир бизларда 35 градусдан ошаяпти иссиқлик. Кечикиб кетаяпти стадионни топшириш маросими. Ўша марафон ўтказилиши кечикди. Ўзи аслида апрел ойи бошида бўлиши керак эди. Амир Темур таваллуд кунига мўлжалланган эди очилиш маросими. Бу энди шу ой охирларига келиб, энди президентимиз келадиган бўлса, ë очилиш маросимини ўтказиб берадилар ëки кўриб бир якуний хулоса бериб кетадилар. Очилиш маросими ҳам бошланиб қолса керак.\nБизни ҳам мактаб директори жўнатди. Уч кун мобайнида дарсни қолдириб, ишлаб келдик, ўқувчилар бекор юришди. Термизга ўз ҳисобимиздан йўл кира тўлаб бориб, ўша ерда овқатланиш, ëтиш, туриш ҳаммаси ўзимизнинг ҳисобимиздан бўлиб, мактабимизга ажратилган ерда мен ўзим ҳам уч кун ишладик. Ҳатто ўша ерда дарахтларга қуйиладиган сувларгача сотиб олдик. Ўша ёнилғи ташийдиган цистерналарда сув олиб келиб сотишади. Ўша сувларгача сотиб олиб қуйиб дарахтларга қараб, қоровуллик қилиб, кун бўйи ишлаб қайтдик,- дейди сариосиёлик ўқитувчи Фахриддин.


Эйфель чўққисидан эшитилган “Ўзбекистон” садоси\nФранция. Париж, Эйфель минораси. Унинг энг баланд нуқтасида ўзбек йигити миллий дўппилардан бирини кийиб олиб, қўлида Ўзбекистон байроғини ушлаганча, Халқ шоири Муҳаммад Юсуфнинг “Ўзбекистон” шеърини ўқиётганининг гувоҳи бўлиш мумкин. Йигит бу шеърни тўлқинланиб, юзида табассум билан ёддан айтиб берган. Бу видеоролик Кун.uz мобил мухбири томонидан тақдим этилган.\nУнинг атрофида юрган чет эллик сайёҳлар байроққа қараб йигитнинг Ўзбекистондан эканлигини таъкидлашган. Буни видеодаги овозлардан ҳам билса бўлади. У ўз шеърини ўқиб якунлагач, ён-атрофдан қарсаклар билан уни олқишлашган.


Арзон уй-жойга муҳтож оилаларни аниқлаш учун тартиб ўзгартирилмоқда — Ishonch Gazetasi\nЯнгиланган намунавий лойиҳалар бўйича арзон уй-жой олиш учун талабгорларга ёзма тавсияномани энди туман ҳокимлиги ҳузурида тузилиши режалаштирилган комиссия тақдим этиши белгиланмоқда. Бу ҳақда «Қишлоқ қурилиш инвест» МЧЖ инжиниринг компанияси мутасадди вакили Kun.uz мухбирига маълум қилди.\n«Вазирлар Маҳкамасининг тегишли қарорига мувофиқ, уй қурувчининг фуқароларнинг ўзини ўзи бошқариш органлари тавсиялари асосида 2017 — 2021 йилларда қишлоқ жойларда янгиланган намунавий лойиҳалар бўйича арзон уй-жойлар қуриш дастурида иштирок этиши тартиби тўғрисидаги низом қабул қилинган.\nУнга кўра, дастурда иштирок этиш учун ариза берувчига фуқароларнинг ўзини ўзи бошқариш органлари (маҳалла) томонидан бериладиган ёзма тавсия бирламчи ҳужжат ҳисобланган. Бошқача қилиб айтганда, уй-жой шароитларини яхшилашга муҳтож бўлган оила, деб топилган талабгорга ана шундай ёзма тавсия бериш назарда тутилганди.\nАфсуски, айрим ҳолатларда ушбу ваколатни суиистеъмол қилиб, мансабдор шахслар ҳақиқий уйга муҳтож бўлган оилаларга эмас, ўзига тўқ, уй-жойи етарли бўлган кишиларга ҳам тавсиянома бермоқда. Буни 2018 йилда ўзгартириб, тегишли тавсиянома ва хулосани туман ҳокимлиги ҳузурида тузилиши режалаштирилган комиссия томонидан тақдим этилиши белгиланмоқда», дейди у.\nВазирлар Маҳкамаси томонидан тасдиқланган низомга кўра, «бошқа оила ёхуд бошқа оилалар билан бир уйда (бир квартирада) биргаликда яшовчи оила; кўп болали оилалар; тўлиқ бўлмаган оилада болани (болаларни) тарбиялаётган оналар (оталар); таркибида биринчи гуруҳ ногирони бўлган ёхуд сурункали касалликнинг оғир турларидан азоб чекувчи ва қонун ҳужжатларига мувофиқ алоҳида хонада яшашга эҳтиёж сезувчи шахс бўлган оила; кам таъминланган оилалар, шунингдек уй-жой майдони қонун ҳужжатларида назарда тутилган уй-жой майдонининг ижтимоий нормасига мувофиқ бўлмаган оилалар – уй-жой шароитларини яхшилашга муҳтож бўлган оила» ҳисобланади.


Ёмғир, туёқ товуши ва суюк металл: Кинода овоз қандай яратилади - Terabayt.Uz\nОдатда кўпчилик кино томоша қилаётган чоғида асосий эътиборини видеоқаторларга ва махсус эффектларга қаратади, лекин кинода овознинг аҳамияти ҳам катталиги ҳақида кам ўйлайди. Овозсиз кино даври ниҳоясига етгач, кўраётган киноматериалларни қабул қилишда овоз картинанинг муҳим қисмларидан бирига айланди. Дарҳақиқат, мусиқий композиция ёки оддий овозни яратиш энг қийин ва ҳақиқий ижодий жараён ҳисобланади.\nҲар қандай кинога ёки сериалга овоз беришда ўз ишининг усталари бўлган бутун бошли жамоа иш олиб боради. Улар биз учун яхши таниш бўлган кино композиторлари, овоз режиссёрлари, дубляж актёрлари ва унчалик ҳам оммавий саналмаган мутахассислар – овоз операторлари ва овоз оформителлар жамоаси ҳисобланади. Уларни шовқин берувчилар ёки фоли-артистлар, деб ҳам аташади.\nБироз тарихга қайтамиз\nТашқаридан қараганда, ҳаммаси ҳақиқийдек, лекин масалан, нима учун ёмғир овози тўғридан тўғри ёмғир ёғаётганда кўчадан, дейлик суратга олиш майдонидан ёзиб олинмайди? Ҳаммаси оддий — гап шундаки, ёмғир товушини суратга олиш майдонида умуман ёзиб бўлмайди. Чунки овоз ёзиш жараёнига ҳаддан ортиқ кўп бегона товушлар ҳалақит беради. Актёрлар овози, ишлаётган техникаларнинг шовқини, хуллас барча бегона овозлар бир-бирига шунчалик қоришиб кетадики, натижада ёмғир овозининг ўзи умуман эшитилмай қолади.\nБундай вазиятлар бошқа кўплаб товушлар билан ҳам юз бериши мумкин: қадамлар, қурол-яроғларнинг жаранглаши, баргларнинг шитирлаши ва шунчаки исталган ҳаракат — буларнинг барчаси товуш ясовчиларнинг студия шароитида яратган ижодлари бўлади. Айнан шу сабабли, кассабоп киноларни суратга олишда ҳар доим овознинг ҳақиқийлигини таъминлошга жавоб берувчи мутахассис бўлади.\nАвваллари, техника воситаларининг йўқлиги сабабли, овоз суратга олиш майдончасида ёзилмаган, балки тўлалигича студияларда амалга оширилган. Ушбу соҳада катта муваффақиятга эришганларнинг бири овозли киноларнинг пионери Жек Фоли ҳисобланади. Жекнинг хизматларига чуқур ҳурмат юзасидан ушбу касб ҳозирда фоли-артист деб аталади. Фоли карьерасини овозсиз фильмларда овоз режиссорликдан бошлаган, сўнгра овозли кинога жадал суръатларда ўтишни бошлаб берди. Киноларда овоз эффектини берувчи техникаларнинг кўпчилигини Жек Фоли ихтиро қилган бўлиб, улардан ҳозир ҳам муваффақиятли равишда фойдаланиб келинмоқда. Фоли 20 асрнинг ўрталарида кўплаб киноларни суратга олиш жараёнида иштирок этди, уларнинг орасида энг машҳури Стэнли Кубрикнинг «Спартак» фильми саналади. Ушбу кинода қурол-аслаҳаларнинг жаранглашини, қўшинларнинг саф юришини ўша одамларнинг ўзи яратмаган, Фоли, калитлар боғламини шиқиллатиб турган.\nЎҚИНГ:Xiaomi’нинг Android Oreo’да ишлайдиган барча смартфонлари LDAC кодек билан қўллаб қувватланади: бу нима дегани?\nКино яратувчилар аввал бошданоқ суратга олиш майдончасида ёзилган овоз қандайдир хира ва жозибасиз эканлигини тушиниб етишганди. Ҳатто шундай бўлардики, ҳақиқий овозлар ҳам режиссёр кутганидек чиқмайди. Масалан, амалда қилич қинидан чиқарилганда, ҳақиқатан ҳам хира тирналаётгандек, овоз чиқаради. Бундан ҳолат қуролнинг қинидан чиқаётгандаги жаранглаши ёки зарба бўлганда юз беради.\nТараққиёт бир жойда қотиб қолмайди, албатта. Ҳозирги пайтда сифатли фонотека тараққиёти сабабли фильмларга жонли овоз бериш камайиб бормоқда. Фоли-актёрлар хизмати арзон турмайди, овозрежиссёрлари ҳам борган сари тез-тез овоз кутубхонасига мурожаат қилмоқда. Бироқ, қадам товушлари ёки кийимларнинг шиғиллашини ҳали ҳам эскича усулда ёзиш осонроқ.\nЎҚИНГ:"Малика"даги "селфи-киллер" — Redmi S2'ни ўрганамиз\nКутубхонадан тайёр овозлар\nҲа, минглаб овозлар сақланадиган омборхона мавжуд бўлиб, уларни ҳам кутубхона дейишади. Кинони овозлаштиришда, табиийки, жаҳон кутубхоналаридаги тайёр товушлардан фойдаланиш осон, ундан ҳамма кино яратувчилари фойдалана олади. Барча фойдаланилган товушлар шовқин яратувчилари томонидан аллақачон яратилган ва бир фильмдан иккинчи фильмга кўчиб юради. Масалан, афсонавий “Терминатор 2” фильмидаги отилган ўқ овози “Охирзамон” фильмида ҳам ишлатилган. Бугунги кунда энг оммавий овоз «Вильгельм ҳайқириғи» даги овоздир. Ушбу овоздан бунгача нақ 216 та фильмда фойдаланилган. 1931 йилда намойиш этилган «Франкенштейн» киносидаги момоқалдироқ товушидан 1980- йилларгача фойдаланилар эди. Бу айниқса, мультфильмлар ва сериалларга тегишли эди, чунки уларда умуман ҳақиқий овоз бўлмасди-да, товуш ясовчиларни ёллаш харажатини эса картина бюджети кўтара олмасди.\nКутубхонадан тайёр товуш шу жиҳати билан қулайки, уларни бир-бирининг ўрнида фойдаланиш ҳам осон. Масалан, «Франкенштейн»даги ўша гулдураш овози кўплаб аралашган овозларнинг асоси бўлиб хизмат қилди, уларнинг орасида энг машҳури сифатида «Юулдузлар йўли», даги самовий кемани тезлаштиргич эффекти ҳамда “Юлдузлараро жанг” киносидаги X-Wing қирувчи самолётининг лазер замбараги овози бўлди. 1932 йилда суратга олинган “Тарзан” фильмидаги ҳайқириқ ҳам жуда машҳур. Унинг модификацияси кейинги ўн йилликда кўплаб фильмларда фойдаланилди.\nНоёб овозлар керак бўлган пайтда-чи?\nКутубхона архивида тайёр овоз бўлмаса-чи, унда нима қилиш керак? Ўз-ўзидан маълумки, «Узуклар ҳукмдори» суратга олинганда Балрогнинг ўкиришини ҳеч ким аввалдан ёзиб қолдирмаган — бундай ҳолатлар кўплаб топилади. Шу боис картинанинг шовқин ясовчилари бироз “ижод” қилишга ва ўкиришни ўзлари ясашга тўғри келди. Бунинг учун шлакоблок олинди, ва тахта пол устида турли тезликда ишқалай бошланди. Кейин эса, олинган товуш озроқ қайта ишланди ва натижада сиз кўриб турганингиздек, Балрогнинг ҳайқириғи “дурдона асар”га айланди.\nШунга ўхшаш йўл билан инсон қулоғига одат бўлиб қолган овозларни ҳам яратишади. Масалан, йилқилар уюрининг туёқ товушларини ҳақиқий шароитда яратиш жуда мураккаб иш. Шу сабабли, бир қоп оддий картошка олинади ва дейлик, бўш картон қутига тўкилади. Яна озроқ компьютерда ишлов бериш ва қарабсизки, ажойиб туёқлар товушига эга бўласиз.\nРежиссёр Глен Кайзер ўзининг интервьюларидан бирида овоз дизайни бўйича шундай деганди. У ўзининг қисқа метражли фильмини суратга олаётганда, салбий қаҳрамон машина рулига ўтиради, лекин двигателни ўт олдира олмайди. Кайзер керакли товушни кутубхонадан узоқ қидиради, лекин маъқул келадиган ҳеч нарса топа олмайди. Шу боис, у машинани ўт олдириш жараёнидаги оригиналь товушни 20 марта қайта ёзди. Шундан кейин таёр ёзувларни аралаштирди ва қирқиб, керакли товушни топган.\n«Юлдузлараро жанг» киносида ёруғлик тарқатаётган қиличларнинг товуши мутлақо, тасодифан топилган. Бир куни картинанинг овоз режиссёри Бэн Бёртт қўлида микрофон билан шунчаки телевизор ёнидан ўтади. Унга шу овоз ёқиб қолади. Хуллас, керакли овознинг ярми шу товушдан олинади, қолган ярмига эса ишлаб турган проекторнинг товуши асқотади. «Терминатор»нинг иккинчи қисмидаги Т-1000 киборгининг суюқ метал овозини ёзиб олишда кулгили ҳолат юз берган. Бу ерда ҳеч қандай компьютер эффекти йўқ – шунчаки микрофонни юпқа резина шарга ураб сули бутқасига ботирган.\nБаъзи ҳолатларда турли товушларни яратишда бир хил усул қўлланилади. «Юлдузлараро жанг»даги бластернинг отилиш товуши болғани таранг тортилган металл кабелга уриш орқали олинган. «Юлдузлараро йўл» сериалидаги фотон торпедаларнинг товуши ҳам шу усул билан ёзилган. Бундай мисоллар юзлаб, минглаб топилади. Ҳеч бўлмаганда олов товушини олайлик: супургини латтага ишқалаш йўли билан яратилган ёки муштлашувда буйиннинг синиши овози шунчаки, карам қўл билан эзилган.\nЎҚИНГ:WhatsApp’га узоқ кутилган функция жорий этилиб, у энг зўр мессенжерга айланяпти!\nҚўрқинчли кинолардаги одамни сескантирадиган ва кескин мусиқалар ҳам алоҳида эътиборга лойиқ. Унда частоталар кескин пасайтирилиб кейин баландлатилади, ноодатий гармоника ва ҳаддан ортиқ шовқин, буларнинг бари қўрқинчли киноларга овоз ёзишнинг ўзига хос томонлари. Бундай товушни ёзиш учун махсус асбоблар керак бўлади. Улардан бири — вотерфон. Ундан «мени қўйиб юбор» ва «Полтергейст» картиналарида фойдаланилган. Вотерфон – бу, атрофида жойлаштирилган турли узунликдаги бронза стерженли резонатор косача, Товуш таёқча ёки метал симни тўққиллатиш йўли билан ёзилади.\nҲа, бу ҳали ҳаммаси эмас. Чунки овоз яратиш, овоз ёзиб олиш ҳам ҳақиқий ижоддир, бинобарин бу ишда кашф қилинадиган ҳеч нарса қолмади, дейиш мутлақо нотўғридир.\n#илғор технологиялар #кино #овоз


Фракция аъзоларининг илк таклифлари эшитилди | Ўзбекистон Халқ демократик партияси\nФракция аъзоларининг илк таклифлари эшитилди\n2020-01-23 20:01:46 1740\nХалқ демократик партияси Марказий Кенгашида партия фракцияси аъзолари билан учрашув бўлиб ўтди. Унда Халқ демократик партиясининг 2020-2024 йилларга мўлжалланган амалий Ҳаракат дастурини ҳаётга янада яқинлаштириш, ҳудудлардаги ҳақиқий аҳволдан келиб чиқиб, аниқ чора-тадбирлар белгилаш масалалари муҳокама этилди. Фракция аъзолари бу бўйича ўз фикр-мулоҳазалари ва таклифларини беришди.\nУчрашувни партия Марказий Кенгаши раиси, Олий Мажлис Қонунчилик палатасидаги фракция раҳбари Улуғбек Иноятов очиб берди. Бугун депутатдан ҳаётнинг устувор ва долзарб йўналишларини ўз ичига олган ижтимоий-иқтисодий соҳалар ривожини таҳлил қилиб бориш, ечимини кутаётган масалаларни ҳал этиш учун белни маҳкам боғлаб курашиш талаб этилаётганини алоҳида таъкидлаб ўтди.\n– Сўнгги йилларда парламентнинг мавқеи, ваколатлари анча кенгайди. Унинг фаолият кўлами кенгайгани сари у ерда ишлайдиган депутатларнинг масъулияти, салоҳияти, талабчанлиги ҳам ўсиб бориши тақозо этилади. Ҳар биримиз бу ҳақда яна бир бор жиддий ўйлаб кўришимиз, ишимизни ҳар томонлама самарали ташкил этишимиз керак, – деди фракция раҳбари.\nУчрашувда партиянинг 2020-2024 йилларга мўлжалланган амалий Ҳаракат дастури таҳлил этилди. Депутатлар ўзлари сайланган жойлардаги ҳақиқий вазиятдан келиб чиқиб, дастурни такомиллаштириш бўйича бир қатор таклифлар беришди.\nХалқ демократик партияси фракцияси фаолиятини таъсирчан ва аниқ натижаларга йўналтирилган тарзда ташкил этиш юзасидан ҳам таклифлар берилди.


Коронавирусга қарши ҳайқириқ ! – Jurnalist\nКоронавирусга қарши ҳайқириқ !\nR S2020-09-03T06:24:35+05:003 Sentabr, 2020|Наманган вил.|\nДарҳақиқат, кураш нечун? Курашмоқдан мақсад не? “Курашмасдан ўлган халойиқ, Барча таъна-таъқибга лойиқ!” дейилади бир шеърда. Бу қандай таъна ёки таъқибки, халойиқ унга муносиб кўрилса? Жиддий ўйлаб қаралса, шоирнинг мақсади аёнлашади. Коронавирусга қарши қатъий чора-тадбирлар қўлланаётган бир паллада кўча-кўйда ниқобсиз юрган, ижтимоий масофа сақламаётган юртдошларимизга таъна қилсак биздан хафа бўлишмасин. Ярим тунда миллий гвардия ва ички ишлар бўлими ходимлари томонидан карантин қоидаларини бузганликлари учун таъқиб қилинаётганлар айбни ўзларидан қидиришсин. Минг афсуски, уларнинг қонун-қоидаларга хилоф хатти-ҳаракатлари таъна-таъқибга муносиб. Айбни бўйнига олиш ва кейин уни такрорламаслик – марднинг иши. Қилар ишни қилиб тартиб посбонларидан ўпкалаш ноўрин. Ахир улкан ёв, яъни коронавирус балоси тинчлигимизни бузмоқда. Қўл қовуштириб ўтириб унга қарши курашиб бўлмайди. “Ҳолва” деган билан оғиз чучимаяди. Оғизни ширин қилмоқ учун ҳолвани ейишимиз керак. Бошқача айтганда, ҳаракатсиз ният нолга тенг. “Олма пиш – оғзимга туш!” – деб ўтириш ярашмайди. Олма ейишни орзу қилган кўчат экади, уни парваришлайди. Коронавирусдан халос бўлишни истасак, унга қарши биргаликда курашмоғимиз шарт.\nХўш, Президент Шавкат Мирзиёев томонидан коронавирус пандемиясига қарши кураш чора-тадбирлари халқимиз онг-у-шуурида қандай акс-садо бермоқда?\nТунов куни маҳалламизда ғалати “можаро”га гувоҳ бўлдим. Дарвозаси олдида салқинлаб ўтирган бобога набираси хархаша қиляпти: “Боғга олиб борасиз, ҳалинчакда учаман! Ўзингиз тўрт марта ухлаганингдан кейин борамиз дегандингиз-ку!” Можаро анчага чўзилди ва уч-тўрт ёшдаги боланинг хархашаси ростмана йиғига айланди. Иложсизликдан хуноби ошган бобо “Бўжи кетсин, олиб бораман, болам! Мен хоҳламасмидим шуни!” – деди бўғилиб очиғи, болага ҳам, бобога ҳам раҳмим келиб кетди. “Бўжи” – коронавирусга лаънат ўқидим. Сездимки, боланинг беғубор қалбини эҳтиётлаган бобо ҳам ичида “бўжи”ни аямай сўкди. Бу воқеа – пандемияга нисбатан шаклланаётган ижтимоий муносабатнинг ўзига хос кўзгуси. Ҳозир мамлакатмизда вирусдан ҳимояланишни ва унга қарши биргаликда курашишни мужассам этгувчи ижтимоий кайфият бўй ростламоқда. Давлатимиз раҳбари “Вазият оғир! Уйғонинглар! Кўзларингни очинглар!”-деганда шундай ижтимоий кайфият шаклланишини орзу қилганига шак-шубҳа йўқ!\nЮқоридаги мулоҳазаларни ёзар эканман, беихтиёр хассос ижодкор Мақсуд Шайхзоданинг “Кураш нечун?” номли шеъри ёдимга тушди. Фашизмга қарши кураш мақсадини ажиб поэтик услубда ифодалаган бу шеър бугун яна янги маъно касб этаётгандек назаримда.\nЗафарнинг нашъасин тотиган эрлар:\n“Сулҳ десанг, урушда енгиб чиқ” дерлар.\nБу кураш ҳаётнинг қонуни учун,\nБу – чорак асрнинг якуни учун…\nБу элнинг гўдаги, чоли, гўзали,\nНавоий мисраси, Бобур ғазали.\nДуторнинг бемалол унлари учун,\nИжоднинг муҳташам кунлари учун.\nОнанинг меҳрибон алласи учун,\nВатаннинг нефти ҳам, ғалласи учун.\nХалқдаги қўшиқлар, мақоллар учун,\nЎрмонлар, чаманлар ва толлар учун.\nТер тўкиб қазилган каналлар учун,\nФируза кўрфазлар, ороллар учун…\nЭртанинг иқболи кечадан базўр,\nБу кундан кечамас эрта туғилур.\nБулут сўндиролмас ёруғ кундузни,\nШапарак тўсолмас олтин юлдузни.\nЭй ватан, эй дунё, эй инсон, қардош,\nХалқлар эрки учун берамиз бардош.\nШу учун, шу учун муқаддас кураш,\nЎғри пачоқлаган, дермиз, Бас, кураш!\n“Эрк десанг, урушда енгиб чиқ” дерлар!\nҲа, дунё узра коронавирусга қарши чинакам уруш бормоқда. Набираси соя-салқин боғда эмин-эркин ўйнамоғи учун ўша бобо, ишончим комилки, коронавирусга қарши курашаётганлар сафида бўлишга шай. Зеро, оғир дамларда ўзини қўлга олмоқ ва бутун куч-қудрати ила қад ростламоқ – халқимизга хос мардонавор қадрият. Ўзбекистон қаҳрамони Абдулла Орипов шундай ёзади:\nМен яхши англайман, мозий не демак,\nТарихда ҳар кимнинг бор ўз замони.\nЛекин танимизда кезар-ку бешак\nОлис бобларнинг минг йиллик қони.\nНечоғли сабот бор ёвқур Широқда,\nЭрйигитов тўпга кўксин босар жим.\nРаҳимов ғанимга ташланган чоғда\nАлпомиш шиддатин пайқамаган ким?!\nОҳу боласи бу – оҳудай боққан,\nШерваччада эса шернинг шиддати.\nАвлодлар қонида минг йиллаб оққан\nБуюк боболарнинг турфа хислати.\nОққан дарё оқаверади. Довул туриб булутни қувар, ёв қутурса уни юрт қувар. Бугун эл-юрт тақдирига таҳдид қилаётган ёв – коронавирус! Бу балонинг ёвуз кучини ҳис қилмоқ учун уни юқтириш шарт эмас. Қачонки бош деворга урилгандагина кўзнинг очилиши – биз учун уят, ҳижолатли ҳолат. Янги Ўзбекистонни янгича тафаккур барпо этажак ва бу жараён алломалар ижодидан озуқлангусидир.\nУмринг ўтадир, сен на ҳаёллар сурадирсан,\nМақсад не, фароғат кўйига йўл бурадирсан,\nОчилгали кўз шартми экан тошга бош урмак,\nСўнг кўзни яшурмак,\nНе ўй била нодон тошига бош урадирсан,\nНе наф кўрадирсан?\nЎзбекистон қаҳрамони Эркин Воҳидовнинг юқоридаги ибратомуз мисралари кўзни очмоқлик борасида ҳар биримизга бебаҳо эслатмадир. Шоир ўқувчисини мушоҳадага, мулоҳазага чорламоқда. Мушоҳада, мулоҳаза юритиш манбаи – мия ва миянинг мислсиз, мўжизакор маҳсули бўлмиш тафаккур! Тафаккур тантана қилган жойда коронавирус балосига йўл бўлсин! Аммо ҳар вақт ва ҳамма жойда тафаккур тантана қилавермайди. Гоҳо кимдир билиб туриб ўт билан ўйнашади ва ўзинида, атрофинида ўт ичида қолдиради.\nЯна Ҳазрат Жалолиддин Румий ўгитларини эслайсан киши …“Эмишки, фил билан олишиб ҳолдан тойган арслон оч қолибди ва тулкини ёрдамга чорлаб бир эшак тутиб келишни буюрибди. Тулки ўзи ёлғиз ризқини териб юрган озғин эшак олдига бориб, уни авраб ям-яшил ўтлоқзор сари бирга кетишга ундабди. Эшак дастлаб тулкининг таклифига кўнмабди, лекин тулки айёрлик бобидаги маҳоратини ишга солиб уни кўндирибди. Манзилга яқинлашганда, эшак арслон ўкиригини эшитиб қочиб қолибди. Тулки эса бир амаллаб уни йўлдан қайтарибди. Гарчи хавфни очиқ-ойдин сезган бўлса-да, эшак тулкининг гапига ишонибди. Аёнки, кейинги сафар арслон эшакни ғажиб, сув ичгани нари кетибди. Вазиятдан фойдаланган тулки эшакнинг мияси ва ўпкасини еб қўйибди. Арслон келиб қараса эшакнинг мияси ва ўпкаси йўқ. У ғазабланиб тулкидан эшакнинг мияси ва ўпкасини сўрабди. Тулки эса бамайлихотир жавоб берибди: “Жаноб, эшакда мия бўлмайди. Мияси бўлса яна қайтиб келармиди?”\nҚўполроқ бўлса ҳам, қиссадан ҳисса маълум: ўзимизни ўзимиз коронавирус балосига йўлиқтирмайлик!\nБугун карантин тадбирлари қатъий, ниқоб тақиш ва ижтимоий масофа сақлаш мажбурий. Тўғри, бунга барча ҳам бардош беравермайди ёки бардош беришни истамайди. Орамизда иродаси бўш одамлар ҳам топилади. Лекин унутмайликки, “Ёғочнинг бўшини қурт ейди доим”. Вақтинчалик фароғат деб наинки ўзимизни, балки бошқаларни ҳам хавф-хатарга қўйиш – гуноҳи азим. Демак, ҳозир ҳар биримиз иродали бўлмоққа бурчлимиз! Ирода – бугун коронавирусга қарши кураш жараёнида бош байроқ, эзгулик байроғи. Яна Абдулла Ориповга қайтамиз, шоир мисраларини юртдошларимизга ибрат қилиб кўрсатамиз:\nНеларни кўрмагай инсоннинг боши,\nНеча бор қоврилиб, тирилган жаҳон.\nБарига етаркан сабру бардоши,\nДемак, иродадан яралган инсон.\nЯнги Ўзбекистонни барпо этмоқ учун кураш давом этади ва бу йўлда коронавирус балоси халқимиз иродасига қарши туролмайди!\nНаманган вилояти ахборот ва оммавий\nкоммуникациялар бошқармаси бошлиғи.\nНаманган муҳандислик-қурилиш институти ОТМлар орасида биринчилардан бўлиб медиа марказга эга бўлди\n24 Iyun, 2021\nПрезидент ташрифидаги ваъда бажарилди: Наманганда 120 ўринга эга янги «Саховат уйи» 4 ойда фойдаланишга топширилди\n«ВAТAНПAРВAР»ДA НAМAНГAНЛИК ОAВ ВAКИЛЛAРИ ВА БЛОГЕРЛАРГA ЧИНAКAМ БAЙРAМ ШУКУҲИ УЛAШИЛДИ\nЖУРНАЛИСТНИНГ ЯНГИ КИТОБИ ТАҚДИМОТИ


Ўшликлар амнистияга умид қилмасинми?\nХалқаро комиссия хулосаларига кўра, Ўш қирғинида жабрланганларнинг ҳам, ҳибсга олинганларнинг аксар кўпчилиги ўзбеклардир.\n“Июн воқеалари давомида оммавий тартибсизликларда қатнашди, деб ғайриқонуний қамоққа олинганларга нисбатан амнистия қўлланилиши керак”. Бу фикрни қирғизистонлик бир қатор инсон ҳуқуқлари ҳимоячилари билдирмоқда. Бироқ амнистия тўғрисидаги қонунни келаси ҳафтада қабул қилиши кутилаётган парламент аъзолари ҳуқуқ ҳимоячилари талабларини инобатга оладиганга ўхшамайди.\nНавбатдаги амнистия тўғрисидаги қонунни Қирғизистон парламенти республика мустақиллигининг 20 йиллигига бағишламоқда.\nХабарларга қараганда, қонун лойиҳасида 3470 кишининг амнистияга тушиши кутилмоқда.\nПарламент депутати Тўқўн Мамитовдан Озодлик мана бундай маълумот олди.\nАмнистия тўғрисидаги қонун биринчи ўқишда қабул қилинди.\nМазкур ҳужжатга биноан, дейди депутат, жазони ўташни давом эттиришдан катта ва оғир бўлмаган жиноятлар содир этганлар, масалан муштлашиб бировга енгил тан жароҳати етказганлар авф этилади. Қотиллик ёки талончилик қилганларга нисбатан амнистия қўлланилмайди.\nТаниқли инсон ҳуқуқлари ҳимоячиси, Қирғизистондаги “Фуқаролар коррупцияга қарши” ҳуқуқ ҳимояси маркази раҳбари Тўлейқан Исмоилованинг фикрича, қабул қилиниши кутилаётган амнистия аҳолининг қамалган ва қамалиши кутилаётган яна бир қатламини қамраб олиши керак.\n- Жиноят кодексининг 233-моддаси бўйича, яъни оммавий тартибсизликларда иштирок этганликда айбланиб, ғайриқонуний қўлга олинганларнинг ҳаммаси амнистияга тушиши керак, чунки улар ўз уйларини ҳимоя қилган ва уларни оммавий тартибсизликларни келтириб чиқарган дея олмаймиз, дейди Тўлейқан Исмоилова.\nУнинг айтишича, “Фуқаролар коррупцияга қарши” ҳуқуқ ҳимояси маркази бу ҳақдаги таклифлари билан ҳукуматга икки марта мурожаат қилган.\nТилга олинган ташкилот куни кеча Ўшда ўтказган бир тадбирда ҳам амнистия масаласи кўтарилди.\nБу ҳақда ташкилот вакили Иззатулло Раҳматуллаев мана бундай деди.\n- Област прокурори, шаҳар прокурори, совет безопасности президентнинг жанубдаги представителствасининг раҳбари қатнашди. У ерда биз битта талаб қўйдик. 233-модда бор. Ўша модда билан қамалганлар жуда кўп. Мана шу қамалганлар амнистияга тушадими тушмайдими мана шу ҳақда гап бўлди. Биз талаб қилдик мана шу моддани тушириб берсин деб.\nОзодлик: Шу таклифингларга расмийларнинг муносабати қандай бўлди?\n- Расмийларнинг муносабати шундай бўлдики, амнистиянинг қарорини Жўқўрғи Кенгаш қараб чиқади. Бундан ташқари бу статя билан қамалганларнинг почти ҳаммасининг айби исботланган деган гап айтишди, дейди Иззатулла Раҳматуллаев.\nМаълумки, Июн воқеаларини ўрганган Халқаро комиссия ўз ҳисоботида июн воқеаларида жабр кўрганларнинг 75 фоизи, воқеалардан сўнг жиноий жавобгарликка тортилганларнинг 80 фоизи ўзбеклардир, деган хулоса чиқарган.\nЎш шаҳар мэри Мелис Мирзақматов Қирғизистон ҳукуматининг куни кеча ўтган мажлисида комиссия хулосасини билвосита тан олди.\n“Ўт қўйиш моддаси бўйича ҳеч ким қўлга олинмади. Ўш шаҳри ёки Ўш вилоятида июн воқеасидан кейин бировнинг мулкини босиб олиш ҳолатлари бўлгани йўқ”, деган Мирзақматов.\nДемак, маҳаллаларга ўт қўйган, талончилик қилган босқинчилар мутлақо жазосиз қолиб кетмоқда ва шунинг учун Қирғизистон парламенти депутати Тўқўн Мамитов билан савол-жавоб чоғида масалани кенгроқ қўйдик.\nЎш воқеалари бўйича умумий амнистия эълон қилса бўлмайдими? Шундай қилинса, жавобгарликка тортилмай қолаётганларнинг жазосиз қолиши ҳам қонун билан оқланиб қолган бўлармиди?\nБу саволимизга жавобан Ўш воқеалари бўйича парламент комиссияси раиси Тўқўн Мамитов бундай деди:\n- Мен сизни тушуниб турибман. Лекин биз Ўш воқеаларига қатнашганларга алоҳида ажратиб қарашдан қочдик. Кўплаб жиноят ишлари тергов жараёнида, қон тўкканларнинг кўпчилиги қидирувда. Ўт қўйганлар, бирон нарсани олиб кетиб қолганлар шу ерда, улардан баъзилари зарарни қопладиям, деб жавоб берди.\nДепутатнинг бу жавобидан Ўш воқеалари давомида оммавий тартибсизликларда қатнашган, деб ҳибсга олинганлар, яъни Халқаро комиссия айтаётган 80 фоиз амнистияга умид қилмасаям бўлаверар экан, деган фикр пайдо бўлди.\nАмнистия тўғрисидаги қонуннинг келаси ҳафтада қабул қилиниши кутилмоқда.


БМТнинг Инсон Ҳуқуқлари бўйича Кенгашида Ўзбекистон Президенти Шавкат Мирзиё нутқ сўзлаб, ўзини оқлашга ҳаракат қилибди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n20:23 - БМТнинг Инсон Ҳуқуқлари бўйича Кенгашида Ўзбекистон Президенти Шавкат Мирзиё нутқ сўзлаб, ўзини оқлашга ҳаракат қилибди\nШавкат Мирзиё БМТнинг Инсон Ҳуқуқлари бўйича Кенгаши 46-сессиясида чиқиш қилиб, яқин вақт ичида парламент ногиронлар ҳуқуқлари тўғрисидаги конвенцияни ратификация қилади, жорий йилда яна 20 минг киши фуқаролик олади, қийноқларга йўл қўйилмайди, бундай жиноятлар қачон содир этилганидан қатъий назар жазоланади, Ўзбекистон мазкур масалалар юзасидан ҳамкорликда ишлаш мақсадида Қийноқлар масаласи бўйича махсус маърузачини, шунингдек, инсон ҳуқуқлари бўйича олий комиссарни кутмоқдамиш.\nБугун, 22 феврал куни Ўзбекистон БМТнинг Инсон Ҳуқуқлари бўйича Кенгашининг 46-сессиясида кенгаш аъзоси сифатида биринчи марта иштирок этиб, Шавкат Мирзиё ушбу учрашувда нутқ сўзлагани Ўзбекистондаги ҳамма омавий ахборот воситаларида эълон қилинди.\nУ биз БМТининг “Инсон ҳуқуқлари йўлида ҳаракатга даъват” ташаббусини илгари суриш учун ҳамма билан ҳамкорликда иш олиб бормоқдамиз, дейишгача етиб борибди ва Ўзбекистонда гўёки қилинаётган ишларни санаб чиқиб, ўша 46-сессиядаги қуйидагича вайсашларга етиб борибди. Бу сўзларнинг ҳаммаси ўша ерда йиғлашдан келиб чиққан:\n- Биринчидан, инсоннинг асосий ҳуқуқ ва эркинликларини таъминлаш Ўзбекистондаги ислоҳотларда энг муҳим ўринда туриши ҳисобга олиниб, 2030 йилгача мўлжалланган Барқарор Ривожланиш Мақсадлари мамлакатда ҳар бир инсоннинг ҳуқуқ ва қонуний манфаатларини таъминлашни кўзда тутадиган “ҳеч кимни эътибордан четда қолдирмаслик” тамойили асосида амалга оширилаётганмиш. Табиий, дейди “Ҳаракат” мухбири, гап Инсон Ҳуқуқлари бўйича Миллий Стратегияни амалга ошириш тўғрисида борганмиш.\n- Иккинчидан, гендер сиёсати масалалари борасида мамлакатнинг ижтимоий-сиёсий ҳаётида ва ишбилармонлик соҳасида аёлларнинг ролини тубдан оширишга қаратилган ишлари қатъий давом эттирилармиш.\n- Учинчидан, алоҳида эҳтиёжга эга бўлган шахсларнинг ҳуқуқларини таъминлашга жиддий эътибор қаратилади деган нарсаларни ҳаётга жорий қилиш мақсадида Ўзбекистон имконияти чекланган шахсларнинг ўз қобилиятини тўла рўёбга чиқариш масалалари бўйича Минтақавий Кенгаш тузишни таклиф этганмиш.\n- Тўртинчидан, аҳолининг ярмидан кўпини ташкил этадиган ёшлар ҳуқуқларини ҳимоя қилиш доимо эътибор марказида бўлиб келмоқдамиш. Жорий йил Ўзбекистонда\n- Бешинчидан, Ўзбекистон Халқаро меҳнат ташкилоти ва Жаҳон банки билан ҳамкорликда мажбурий меҳнат ва болалар меҳнатига барҳам бериш бўйича катта ишларни амалга оширмиш.\n- Олтинчидан, “Инсон ҳуқуқлари соҳасида таълим” декларациясининг 10 йиллигига бағишлаб Олий Комиссар бошқармаси билан биргаликда глобал форум ўтказиш таклиф этилаётганмиш.\n- Еттинчидан, Бош Котиб Антониу Гутерришнинг фуқаролиги бўлмаган шахслар сонини камайтириш бўйича қатъий чоралар кўриш тўғрисидаги таклифи Ўзбекистон томонидан қўллаб-қувватланармиш.\nДавлат раҳбари эришилган натижалар билан кифояланиб қолмасдан, бундан буён ҳам ҳамма ишларни БМТнинг рамкаларида бажарармиш.\nХуллас, шунақа масхарабозлик. Шавкат Мирзиё ким билан бирга ишламоқчи эканлиги ҳам умуман тилга олинмаган. Натижалар қандай бўлиши ҳам номаълум.\nДемак, мамлакатимиздаги ҳамма ҳуқуқ ҳимоячиси ташкилотлар бирлашиб, ҳамма ишни КАТТА ҒАЛАБАЛАРГАЧА олиб бориш устида ишлашлари керак.


OnePlus компанияси Galaxy S8'нинг 500 долларлик "қотили"ни ишлаб чиқармоқда\nХитойнинг OnePlus компанияси 500 доллар эвазига Samsung Galaxy S8'нинг "қотили"ни ишлаб чиқармоқда. OnePlus 5 смартфони рамкасиз экран, Snapdragon 835 процессори, 8 Гб оператив хотираси, иккиламчи камерага эга бўлади. Унинг нархи 500 доллардан қиммат бўлмаслиги кутилмоқда. Бу ҳақида Phonearena'да маълум қилинди.\nНашр OnePlus 5'нинг Samsung флагмани билан беллашиш имконини берувчи камида беш асосий хусусиятини санаб ўтди.\nДизайн ва таркиб\nOnePlus 5 смартфони Samsung Galaxy S8 флагмани каби рамкасиз дизайн ва Home тугмасининг йўқлигидан ташқари, 1440Х2660 пикселли 5,5 дюймли дисплейга эга бўлади. Бармоқ излари сканери, хитойлик ишлаб чиқарувчиларга хос бўлганидек, қурилманинг орқа панелида жойлашади.\nОператив хотира ҳажми\nOnePlus 5 оператив хотиранинг фантастик ҳажми - 8 Гб'га эга бўлади, бу кореялик рақибига нисбатан 1,5-2 баробар кўп дегани.\nКамеранинг техник хусусиятлари Samsung'ни ҳам ортда қолдиради: асосий иккиламчи камера 23 мегапикселга эга бўлади, фронтал камера эса - 16 мегапикселга. Шундай бўлса-да, Phonearena Galaxy S8 флагманида олинган суратлар сифати юқорироқ бўлишини тахмин қилмоқда.\nOnePlus 5 аккумулятори сиғими, турли маълумотларга кўра, ё 3500 мАс, ёки 4000 мАс. Бу смартфоннинг қулай автоном фаолиятини таъминлаш учун етарли.\nGalaxy S8 ва S8'дан фарқли ўлароқ, OnePlus 5 смартфонини қўлга киритиш 500 доллардан қимматга тушмаслиги таъкидланмоқда.\nУмуман олганда, Корея гиганти билан рақобатлашиш учун яхши техник хусусиятларнинг ўзигина етарли эмас. OnePlus 5 Европа ва Америка уяли алоқалари тармоқларида беқарор ишлаши мумкин, бунинг устига техник қўллаб-қувватланишда ҳам муаммолар юзага келиш эҳтимоли мавжуд.\nДунёдаги энг тезкор смартфон: етакчи ҳамон ўзгармади


Мактаб жойлашган маҳалла ҳудудида яшовчи шахснинг “Элтуз”га маълум қилишича, ўсмир йигитлар ўртасида келишмовчилик чиққан.\nВилоят ички ишлар бошқармасидан “Элтуз”га маълум бўлишича, кейинги пайтларда ўқувчи ёшлар ўртасида гуруҳ-гуруҳ бўлиб муштлашиш ҳолатлари бирмунча кўпайган. Ўсмирлар орасида пичоқ, пакки каби ўткир кесувчи буюмларни яширинча олиб юриш оммалашган.\nФуқароларнинг соғлиғига амалда зарар етказиши мумкин бўлган ўткир кесувчи буюмларни аниқлаш ва уларни зарарсизлантириш мақсадида “ТИҒ” тадбири ҳам ўтказиб келинаётганини билдиради профилактика инспекторларидан бири “Элтуз” мухбирига.\n“Бироқ ҳозирча профилактика ишлари етарлича самара бермаяпти. Ўтган бир ой давомида шаҳар мактаблари ўқувчилари томонидан икки марта оммавий ҳуқуқбузарлик қайд этилди ва ҳар иккала ҳолат ҳам навқирон ўсмирнинг ўлими билан якунланди”,- дейди инспектор.\ndata-title="Андижонда яна бир мактаб ўқувчиси пичоқлаб ўлдирилди" data-description="Андижон шаҳридаги 18-умумтаълим мактабининг 9-синф ўқувчиси 22 апрель куни ўсмирлар ўртасидаги ўзаро жанжалда пичоқбозлик қурбони бўлди. Мактаб жойлашган маҳалла ҳудудида ..." data-image="https://eltuz.com/wp-content/uploads/2016/04/rasm1223.jpg" data-url="https://eltuz.com/asosiy-mavzular/204101/" data-services="facebook,odnoklassniki,twitter,telegram" data-counter="ig">\nЎзбекистон Олий суди жорий йилнинг 16 апрель куни журналист Бобожоновларга тегишли уйларни тортиб олиш тўғрисидаги суд қарорларини ўз кучида ...


Ўзбекистонда 2021 йил онлайн аукцион орқали сотилган энг қиммат мулк маълум бўлди – Kommers.uz\nИқтисодиёт\t18:00 | 14.1.22\nЎзбекистонда 2021 йил онлайн аукцион орқали сотилган энг қиммат мулк маълум бўлди\nАукционларда 107 минг 135 нафар иштирокчи қатнашди.\nЎзбекистонда 2021 йил онлайн аукцион орқали собиқ ҳарбий шаҳарча бино-иншоотлари 266,4 миллиард сўмга сотилиб, энг қиммат сотилган объект бўлди. Бу ҳақда E-auksion электрон савдо платформаси матбуот хизмати хабар берди.\nМаълум қилинишича, Ўзбекистонда E-auksion электрон савдо платформасида 2021 йили жами 53 минг 784 та мулк савдога чиқарилган.\nАввалроқ Ўзбекистонда 2021 йил биржа орқали қанча авторақам сотилгани маълум бўлгани хабар қилинганди.


21:05 / 21.05.2018 10318\nАҚШ Эронга босим ўтказишда давом этади, бу ушбу мамлакат халқи раҳбарият бўйича танловни амалга оширмагунга қадар рўй беради. Бу ҳақда АҚШ давлат котиби Майк Помпео маълум қилди.\nДавлат котиби душанба куни Вашингтондаги Heritage Foundation’да чиқиш қилиб, Эронга асосий талабларни билдирди. Шу билан бирга, Помпеонинг таъкидлашича, АҚШ Эрон халқига қарши эмас, бироқ унинг раҳбарияти "бойишига" қарши чиқади.\n"Якунда Эрон халқи раҳбарият бўйича танловни амалга оширишга мажбур бўлади. Агарда улар қарорни тез қабул қилса, бу яхши бўлади. Агарда улар бундай қилишмаса, биз ўзимиз истаган натижага эришгунга қадар қатъий ҳаракат қиламиз", - деган Помпео.\nАҚШ Эрон билдирилган талабларга риоя этса, муносабатларни тиклашга ҳамда Теҳронга иқтисодиётни ривожлантиришда ёрдам беришга тайёр, деди Помпео.\n"Биз режимга қарши ўзимизнинг барча санкцияларимиз базавий компонентларини тўхтатишга тайёрмиз ҳамда Эрон билан кенг кўламли дипломатик ва савдо муносабатларини тиклашдан хурсанд бўламиз, шунингдек, Эронга энг замонавий технологияларни ҳам етказиб бериш ҳақида ўйлаб кўриш мумкин бўлади", - дея айтиб ўтди Помпео.\nУнинг ваъда беришича, “Эрон иқтисодиётининг жаҳон иқтисодиётига интеграцияси ва модернизациясига” кўмак кўрсатади.\nЭслатиб ўтамиз, аввалроқ АҚШ Эронга «даҳшатли» молиявий босим билан таҳдид қилганди.


PressReader - Qishloq Hayoti (Village Life): 2018-07-17 - Аграр соага етук мутахассислар\nАграр соага етук мутахассислар\nТОШКЕНТ ДАВЛАТ АГРАР УНИВЕРСИТЕТИ НУКУС ФИЛИАЛИДА БУ БОРАДАГИ ИМКОНИЯТЛАР ЯНАДА КЕНГАЙДИ\nQishloq Hayoti (Village Life) - 2018-07-17 - News - Давуд АБИБУЛЛАЕВ, “Qishloq hayoti” мухбири.\nМамлакатимиздаги барча олий ўқув юртлари сингари Тошкент давлат аграр университети Нукус филиалида ҳам 2018/2019 ўқув йили учун абитуриентлардан ҳужжатларни қабул қилиш ишлари уюшқоқлик билан олиб борилмоқда.\n– Жорий ўқув йили учун филиалимизда 19 та бакалавриат таълим йўналишида 74 та давлат гранти ва 226 та тўлов контракти бўйича қабул режаси белгиланган, – дейди Қабул комиссияси масъул котиби Бекбай Калимбетов. – Шунингдек, 7 та магистратура мутахассисликлари бўйича давлат гранти асосида 19 та қабул режалаштирилган.\nБакалавриат таълим йўналишида Сабзавотчилик, Полизчилик ва картошкачилик, Агробизнес ва инвестицион фаолият, Гидротехника иншоотлари ва насос станциялари, Қоракўлчилик каби янги йўналишлар очилган бўлса, 10 та таълим йўналишининг номланишига ўзгартириш киритилган.\nМагистратурада эса Агрокимё, Ўсимликшунослик, Ўсимликлар ҳимояси, Селекция ва уруғчилик, Сабзавотчилик ва полизчилик, Паррандачилик, Наслчилик каби мутахассисликлар бўйича янги йўналишлар очилди.\nДавлат тест синовларига тайёргарлик кўриш ва қабулни юқори савияда ўтказиш мақсадида етакчи профессор-ўқитувчилардан иборат “Ишчи гуруҳи” тузилди. Қабул комиссияси таркибига Ўзбекистон Ёшлар иттифоқи бошланғич ташкилотининг фаол аъзоларидан 10 нафар етакчи жалб этилди. Абитуриентлар ҳамда уларнинг яқинлари учун қулай шарт-шароитлар яратиш мақсадида Ахборот-маслаҳат хонаси ташкил этилди. Факультетлар, бакалавриат таълим йўналишлари ва магистратура мутахассисликлари мазмунини очиб берувчи баннерлар, буклетлар тайёрланди, катта экранли мониторда видеороликлар орқали маълумотлар тақдим этиб борилмоқда. Бундан ташқари, Ахборот-маслаҳат маркази қабулга оид меъёрий ҳужжатлар, статистик маълумотлар, фанлар бўйича дастурлар, маслаҳатлар жадвали, эълонлар ва бошқа зарур маълумотлар билан тўлиқ таъминланди. Абитуриентлар ва ота-оналар учун кутиш, дам олиш, овқатланиш жойлари ҳам ташкил этилди.\n– Мамлакатимизда балиқ етиштиришнинг илмий асосланган усуллари ва интенсив технологияларини жорий этишга алоҳида эътибор қаратилмоқда, – дейди Самарқанд вилояти Нарпай туманидан келган абитуриент Мирзабек Абдукаримов. – Шунинг учун ҳам, ҳужжатларимни балиқчилиқ мутахассислигига топширдим. Бу ерда абитуриентларга барча шарт-шароитлар яратилган. Ҳужжат топшираётган тенгдошларимга омад тилайман.\n2018/2019 ўқув йили қабули ҳақида маълумотлар, қабул жараёнига киритилган ўзгартиришлар, мақсадли ва қўшимча қабул, абитуриентларга, шу жумладан, хорижий фуқаролар ҳамда ҳарбий қисм қўмондонлигининг тавсияномасига эга ёшларга бериладиган имтиёзлар мазмун-моҳияти ҳақида тушунчалар бериш учун шу соҳа бўйича мутахассис профессор-ўқитувчилар масъул қилиб бириктирилган.\nЯна бир янгилик шундан иборатки, жорий ўқув йилидан бошлаб, бакалавриат таълим йўналишида сиртқи таълим жорий этилди. Унда Агрономия, Доривор ўсимликларни етиштириш ва қайта ишлаш технологияси, Зооинженерия (Балиқчилик) ҳамда Ўрмончилик мутахассисликлари бўйича ҳужжатлар қабул қилинмоқда. Сиртқи таълим йўналиши мутахассисликларига ўзбек ва қорақалпоқ тилларида жами 100 нафар талаба ўқишга қабул қилинади.


Синоптиклар 11 январь куни Ўзбекистоннинг баъзи жойларида қор ёғишини башорат қилишди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Синоптиклар 11 январь куни Ўзбекистоннинг баъзи жойларида қор ёғишини башорат қилишди\t14:06, 10 январь\tРеспублика Гидрометеорология марказининг хабар беришича, 11 январь куни Тошкентда ҳаво ўзгариб туради, кечқурун бироз ёмғир ёғиб, қорга айланиши, кечаси ва эрталаб туман тушиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Кечаси 0-2 даража совуқ, кундузи 8-10 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, баъзи жойларда қор ёғиб, туман тушиши мумкин. Ғарбдан секундига 7-12 метр тезликда эсаётган шамол айрим жойларда секундига 15-20 метргача кучайиши мумкин. Кечаси 0-5 даража совуқ, кундузи 2 даража совуқ, 3 даража илиқ бўлади.\nБухоро ва Навоий вилоятларида ҳаво ўзгариб туради, баъзи жойларда бироз ёғингарчилик бўлиб, туман тушиши мумкин. Ғарбдан секундига 7-12 метр тезликда эсаётган шамол айрим жойларда секундига 15-20 метргача кучайиши мумкин. Кечаси 3 даража совуқ, 2 даража илиқ, кундузи 1-6 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, баъзи жойларда вақти-вақти билан ёғингарчилик бўлиб, туман тушиши мумкин. Ғарбдан секундига 7-12 метр тезликда эсаётган шамол айрим жойларда секундига 15-20 метргача кучайиши мумкин. Кечаси 2 даража совуқ, 3 даража илиқ, кундузи 5-10 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, баъзи жойларда вақти-вақти билан бироз ёмғир ёғиб, туман тушиши мумкин. Ғарбдан секундига 7-12 метр тезликда эсаётган шамол айрим жойларда секундига 15-20 метргача кучайиши мумкин. Кечаси 2 даража совуқ, 3 даража илиқ, кундузи 5-10 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 5-10 метр тезликда шамол эсади. Кечаси 2-7 даража совуқ, кундузи 2-7 даража илиқ бўлади.\nРеспубликамизнинг тоғли ҳудудларида ҳаво ўзгариб туради, баъзи жойларда қор ёғиб, туман тушиши мумкин. Қор кўчиши хавфи бор. Ғарбдан секундига 7-12 метр тезликда эсаётган шамол айрим жойларда секундига 15-20 метргача кучайиши мумкин. Кечаси 3-8, кундузи 0-5 даража совуқ бўлади.


22 май 2022, Тошкент вақти: 00:25\n26 октябрь куни Фэйсбукда ўзбек махсус хизматлари - ДХХ билан боғлиқ икки видеопост эълон қилинди.\n“Туманимиз хавфсизлик хизматига янги ходими келган эди. Суҳбатлашдик. У кетиб, яқинда яна янги бўлди. Оилам, фарзандларимгача, нуқта-вергулигача сўрашди. Ҳаммасини айтиб бердим. Постларингизни бизнинг назоратимиздан ўтганидан кейин эълон қилсангиз яхши бўларди, дейишди”, - деди Дима Қаюм.\nФэйсбукнинг ўзбек сегментида аввалига эр-хотин, куёв-қайнона муносабатларига оид ҳажвий постлари билан танилган риштонлик блогер кейинроқ долзарб ижтимоий муаммоларни кўтара бошлади. Ўз постларида Дима Қаюм нафақат ўзи яшаётган Риштон тумани, балки бутун Ўзбекистон учун характерли бўлган, ҳеч кимга сир бўлмаган муаммолар - ёнилғию ёқилғи, электр қуввати тақчиллиги ҳақида ёзади.\n“Такси нархи 2 баробар ошади дегани! Тадбиркор солиғини тўлаяпти, иш ўрни яратмоқда, ундан кўра газ конидан кўпроқ сўранг! Яна турна қатор машиналар ур-йиқит... эҳ!”\nҲавасбек Адижоновнинг жиноий жавобгарликдан озод қилингани тўғрисидаги ҳужжат\nҲавасбек Алижоновнинг айтишича, 17 октябрь тунида аэропортда 4 соат ушлаб турган ДХХ ходимлари унинг қўлидаги ҳужжатга "қараб ҳам қўймаган".\n"Инсон ҳуқуқлари, сўз эркинлиги борасида Ўзбекистонда аниқ бир сиёсат йўқ. Ҳалиям Каримов давридаги "телефон сиёсати" амалда. Агар тепадан телефон бўлса, ҳар қандай жиноятчи оқланади, реабилитация қилинади, ҳатто товон тўланади, мансаб берилади, ўлиб қолса, номи абадийлаштирилади. Агар тепага ёқмаса, энг ҳақгўй блогер ёки оддий шахс танқиди учун камситилади, туҳматга учрайди, таҳқирланади, судга тортилади. "Тепа", "баландлик", "дўнглик"дан пастга қараб қилинадиган ишора асосий қонунга мутлақ зид бўлса ҳам, сўзсиз бажарилади. Буни қуйидан тепага ўзаро баҳоналар билан "оқлаш" ҳам мумкин бўлади. Беларусь, Қирғизистон ва ҳоказолар мисолида. Токи Каримов даврига сиёсий баҳо бериллмас экан, бу ишлар давом этаверади. Буни таши демократия, ичи диктатура деб ҳам айтиш мумкин”, - дейди Жаҳонгир Муҳаммад.


ҲРУ: “Ўзбекистон билан фақат санкциялар воситасида гаплашиш мумкин” - 24 Апреля 2008 - Ҳимоячи\nЧоршанба, 22.09.2021, 21:06\nГлавная » 2008 » Апрел » 24 » ҲРУ: “Ўзбекистон билан фақат санкциялар воситасида гаплашиш мумкин”\nҲРУ: “Ўзбекистон билан фақат санкциялар воситасида гаплашиш мумкин”\n“Ўзбекистон билан фақат санкциялар воситасида гаплашиш мумкин”\n“Ҳьюман райтс уотч” халқаро инсон ҳуқуқлари ташкилоти Европа Иттифоқига мурожаат йўллаб, Андижон воқеалари боис Ўзбекистон ҳукуматига қарши жорий қилинган санкцияларни кучда қолдиришга чақирди.\nСанкциялар масаласи келаси ҳафта Брюсселда Европа кенгаши мажлисида кўриб чиқилади.\n“Ўзбекистонда инсон ҳуқуқларига оид вазият аянчлилигича қолмоқда ва ЕИ санкцияларни бекор қилиши учун белгиланган мезонларга мутлақ тўғри келмайди,- деди ҲРУнинг Европа ва Марказий Осиё дастурлари директори Вероника Голдстон “Озодлик” билан суҳбатда. - Шу сабабдан Ўзбекистон ҳукумати илгари сурилган барча мезонларга тўла жавоб бермагунча ЕИ жазо санкцияларини кучда сақлаб қолиши керак, деган фикрдамиз”.\nБироқ сўнгги ойларда Ўзбекистон ҳукумати бир неча ҳуқуқ ҳимоячиси, жумладан, Европа тақдим этган фаоллар рўйхатидаги Саиджаҳон Зайнобиддинов, Умида Ниёзова, Ихтиёр Ҳамроев қамоқ жазосидан озод қилинди.\nЎзбекистон ҳукуматининг айни муруввати ЕИ томонидан юқори баҳоланди ва мамлакатдаги инсон ҳуқуқлари вазиятини яхшилаш учун қўйилган самимий қадам, дея қабул қилинди. ЕИ ташқи алоқалар комиссари Бенита Ферреро-Валднер ҳам Ўзбекистон ҳукуматининг бу яхши ниятлари Брюссель ва Тошкент ўртасида инсон ҳуқуқлари бўйича ўтказилаётган мулоқот маҳсули эканини таъкидлаганди.\nҲРУ вакиласи Вероника Голдстон ҳуқуқ ҳимоячиларининг озод этилгани ўзига хос ижобий ҳодиса эканини тан олади. Лекин у ўнлаб ҳуқуқ ҳимоячилари қамоқда қолаётгани, бундан ташқари, айни кунларда шоир Юсуф Жуманинг қамалгани Тошкент режими ЕИнинг “юзига туширган тарсаки” эканини айтмоқда.\n“Ўзбекистонда сиёсий сабабларга кўра қамалганларнинг озод этилиши ижобий ҳолдир, албатта. Биринчидан, улар аслида қамалмаслиги лозим эди. Бегуноҳ инсонларнинг озод этилиши ижобий ҳодиса эканини тан оламиз, лекин Ўзбекистонда сиёсий сабабларга кўра қамалаган ўнлаб фаоллар тақдири ноаниқ қолаётгани ва ўтган ҳафта диссидент шоир Юсуф Жуманинг беш йилга қамалиши инобатга олинса, ижобий қадамлар ҳақида гапириш ярашмайди”,- дейди В.Голдстон.\nРасмий Тошкентга қарши санкциялар бекор қилиниши мумкинлиги ортидаги хавотирларнинг бошқа сабаблари ҳам бор. Сўнгги пайтларда Брюссель идораларида санкциялар умуман олганда самарасиз ва Ўзбекистон ҳукумати билан муносабатларни яхшилашга ғов бўлмоқда, дейдиганлар кўпайиб қолди. Энергия масаласида Россияга тобеъликдан қутулишни истаётган ЕИнинг газга бой Ўзбекистон билан яхши муносабатда бўлиш хоҳиш-истаклари эса анча жиддий эканини билдирмоқда кузатувчилар.\nВероника Голдстон эса бу фикрларга қўшилмайди.\n“Санкциялар бўлмаганида ўша айтилган бир нечта ижобий қадамни ҳам кўрмаган бўлар эдик. Шунинг учун санкцияларга беписанд қараётганларга ҳозир Ўзбекистон ҳукумати билан инсон ҳуқуқлари масаласида мулоқот қилишда, афсуски, санкциялардан бошқа восита йўқлигини эслатмоқчиман. Санкциялар мутлақ самарали демоқчимасмиз. Лекин ҳозирча бундан бошқа восита йўқ. Ўзбекистонда инсон ҳуқуқлари вазиятини яхшилаш учун ҳукуматнинг сиёсий иродаси керак, лекин афсус, бугунги кунда бундай ирода йўқ. Ўзбекистон ҳукумати ЕИ талаб қилаётган сиёсий ислоҳотларни амалга оширишдан бош тортиб келаётган шароитда у билан фақатгина санкциялар воситасида гаплашиш мумкин. Албатта, агар биз инсон ҳуқуқлари борасида қайғурсак. Мен ЕИ Ўзбекистон билан муносабат қилмасин демоқчимасман, аксинча биз муносабатлар бўлиши тарафдоримиз. Андижон воқеаларидан қарийб уч йил ўтиб, адолат ўрнатилмагани шароитида санкциялар бекор қилинадиган бўлса, Ўзбекистон ҳукумати билан муносабат қилишнинг бошқа воситаси қолмайди”,- деди Вероника Голдстон.\nПросмотров: 720 | Добавил: himoyachi | Рейтинг: 0.0/0


Россияда РУСАДА раҳбари ишдан олинди\nЮрий Ганус Россия ҳукуматини допингга қарши чора кўрмаётганликда танқид қилиб келган.\nРоссиянинг Допингга қарши кураш агентлиги (РУСАДА) раҳбари Юрий Ганус ишдан ҳайдалди.\nЖаҳон допингга қарши кураш агентлиги (WADA) бу ҳолат ташкилотнинг рус агентлиги ҳақидаги хавотирларини кучайтирганини айтди.\nРУСАДАга уч йил раҳбарлик қилган Ганус Россияда спортчилар ман этилган моддаларни қабул қилишига қарши етарлича чора кўрилмаётганини айтиб келади.\nРоссия Олимпиада қўмитаси президенти Станислав Поздняков Ганусни ишдан олиш қарори бир овоздан қабул қилганини айтди.\nРУСАДА ҳуқуқшуноси Михаил Буханов ташкилотнинг амалдаги раҳбари этиб тайинланди.\nГанус Россия Олимпиада қўмитаси ўтказган тинтув ортидан ишдан олинди. Гануснинг ўзи аудит қоидаларга амал қилмай ўтказилганини айтди.\nҲафта бошида Гануснинг ўринбосари истеъфога чиққан эди.\n2015 йилдан бери Россиянинг боши спорт можароларидан чиқмай келади. 2019 йилда WADA Россияни тўрт йилга йирик мусобақалардан, жумладан, Токио Олимпиада ўйинларидан четлатди.


Президент йиғилиши: мажбурий тиббий суғурта жорий этилади\nПрезидент йиғилиши: мажбурий тиббий суғурта жорий...\n09.11.2018 22:50 1 4308\nЎзбекистон Президенти Шавкат Мирзиёев 9 ноябрь куни соғлиқни сақлаш тизимига бағишланган видеоселектор йиғилиши ўтказди. Бу ҳақда президент матбуот хизмати хабар берди.\nЙиғилишнинг энг муҳим жиҳатларини эътиборингизга ҳавола қиламиз:\n- Кейинги икки йилда 6 та янги илмий-амалий тиббиёт маркази ташкил этилиб, уларнинг сони 16 тага етди. Уларнинг 10 та филиали иш бошлади. Туман ва шаҳар шифохоналарида 306 та янги ихтисослашган бўлимлар, 1 минг 200 та тез тиббий ёрдам шохобчаси очилди.\n- 2018 йилда тиббиёт соҳасига давлат бюджетидан 2017 йилга нисбатан 40 фоиз кўп маблағ ажратилди. Келаси йил соҳага қарийб 30 фоиз кўп маблағ йўналтириш режалаштирилган.\n- Жорий йилнинг ўтган даврида Президентнинг Виртуал қабулхонасига тиббиёт соҳасига доир 45 мингдан зиёд мурожаат келиб тушган.\n- Бирламчи тиббий-санитария ёрдами тизими, туман марказий шифохоналарининг моддий-техника базаси ва малакали кадрлар билан таъминланиш даражаси талабга жавоб бермайди. Оқибатда ҳудудлардаги беморлар катта маблағ сарфлаб, Тошкент шаҳрига келишга ёки чет давлатларга боришга мажбур бўлмоқда.\n- 2018 йилнинг ўтган даврида гепатит, ўпка сили билан касалланиш сони республика бўйича 20 фоизгача камайган бўлса-да, Қорақалпоғистон Республикаси, Бухоро, Навоий, Қашқадарё, Наманган, Сирдарё ва Жиззах вилоятларининг айрим туманларида камаймаган.\n- Тошкент, Самарқанд, Андижон каби йирик шаҳарларда “тиббиёт хаб”ларини барпо этиш бўйича вазифалар топширилди.\n- Камҳаракатлилик ва нотўғри овқатланиш оқибатида Ўзбекистон аҳолисининг ярми ортиқча вазнга эга, одамларимизнинг 46 фоизи қон таркибида меъёрдан ортиқ холестерин мавжуд, 31 фоизида қон босими юқори.\n- Президент Шавкат Мирзиёев Ўзбекистонда 2025 йилгача соғлиқни сақлаш тизимини ривожлантириш бўйича концепция лойиҳасини пухта ишлаб чиқиш юзасидан кўрсатмалар берди.\n- Соҳани молиялаштиришнинг амалдаги смета усули эскиргани, тиббиёт муассасалари қанча бемор даволанганига қараб эмас, койка-ўринлар сонига қараб молиялаштириб келинаётгани қайд этилди.\n- Бугунги замон талаблари ва хориж тажрибасидан келиб чиқиб, синов тариқасида мамлакатимизнинг 14 та ҳудудида биттадан тиббиёт бирлашмасини аҳоли жон бошига ва стационар шароитда даволанганлар сонига қараб молиялаштириш бўйича топшириқ берилди.\n- 2021 йилдан бошлаб юртимизда ҳам мажбурий тиббий суғурта тизимини босқичма-босқич жорий этилади.\n- Бунда Жанубий Корея, Сингапур, Германия каби давлатлардан халқаро консультантларни жалб қилган ҳолда, тегишли қонун ва қонуности ҳужжатлари ишлаб чиқилади.\nШавкат Мирзиёев tibbiyot тиббий суғурта\nСиёсат 16/03, 10:31\nСпорт 15/03, 19:54\nСиёсат 15/03, 16:56\nШавкат Мирзиёев Мираброр Усмоновнинг оила аъзоларига таъзия изҳор этди


ЧИДАГИН БОЛАМ-А, ЧИДАГИН — Ishonch Gazetasi\nЧИДАГИН БОЛАМ-А, ЧИДАГИН\nБолам! Жамиятимизда юртимиз иқтисодиётини пармалаб, ривожланишига тўсиқ бўлаётган, давлат идораларига халқнинг ишончи камайиб боришига олиб келаётган порахўрлик камаяяптимикан-а? Қачон камаяркин? Камаярмикан ўзи? Ахир, бу ҳақда бутун бошли қонун қабул қилинди-ку! Коррупциянинг камайишида фақат қонуннинг кучи етмас экан-да! Бунда халқнинг турмуш тарзи юксалиши, топиш-тутиши яхшиланиши, турли тўловлару жарималарнинг халқ ҳаётига мос бўлишиям шарт экан!\nЎғлим! Жамиятнинг айрим қоидаларига тишим ўтмайдими ё умуман тушунмайманми, ишқилиб, ғалати ишлар олдида доим лол қолавераман. Яқинда бир шумхабар эшитиб, жуда бошқача бўлиб кетдим. Ўзбекистон «Лукойл» компаниясидан 600 миллион доллар қарз бўлиб қолибди. Буни ҳеч ақлимга сиғдиролмадим. Қанақасига, ўз еримиздан қазиб олинган ўз газимиздан ўзимиз бировларга қарз бўлиб ўтирсак-а! Ғалати ишлар! Жорий йил 21 июнь куни Сенатдаги чиқиш вақтида бу масалани Президент танқид ҳам қилди: бунда миллий манфаатлар ҳисобга олинмаган, ҳисобга олиниши керак, деди.\nБиласан, мен, онанг ва сен бир хонали уйда яшаймиз. Аммо бизникида 6 киши доимий рўйхатда туради. Ижарада яшагани сабабли касбдош дўстим, яъни бобонгнинг оиласини ҳам бағримизга прописка қилганмиз. Яхшилик қилиш яхши-ю, аммо бу ҳисоблагичсиз коммунал хизматлари тўловларида муаммо келтириб чиқарди-да. Қизиғи, бизникида фақат рўйхатда турадиган бобонгнинг оиласи учун ҳам ҳисоблагичимиз йўқ газ ва «мусор» учун одам бошига пул тўлаш талаб этиларкан.\nУйимиз иссиқ сув тизимига уланмаган. Сувни «калонка»да ўзимиз иситамиз. Шу сабабли ҳисоблагичи йўқ газ учун киши бошига 15 минг сўмдан тўлашга тўғри келарди. Пропискада одам кўпайгани сабабли энди ойига 90 минг сўмдан тўлашимиз керак бўлди. Биргина газнинг ўзига. Бошим қотди. Бу оилавий шароитимга сал оғирлик қиларди. Бу бошқа томондан мен учун ҳам, дўстим учун ҳам емаган сомсага пул тўлашдай гап эди. Газчилардан, «мусор»чилардан: «Ахир, дўстимнинг оиласи бизникида яшамаса, нима учун улар газга, «мусор»га пул тўлаши керак?» деб сўрасам, улар: «Унда ижарада яшаётган жойидан газга, «мусор»га тўлаётгани ҳақида маълумотнома олиб келсин!» деди.\nҲамкасбим 2 хонали ижара уйда 120 доллар пул бериб яшайди. Табиийки, унинг газ ва «махсустранс»га тўловлари ижара ҳақининг ичида. Уларнинг ишлатган гази ва тўккан «мусор»ига ҳақ тўлаганлик ҳақидаги маълумотномани эса олишнинг иложи бўлмади.\nУйимизда «одам» кўпайгач, «тумангаз»га мурожаат қилгандим, аммо уйнинг аввалги эгаси сувни, газни балконга чиқариб, уйни икки хонали қилгани боис, газчилар: «Газни ичкарига киритамиз, кейин ҳисоблагич ўрнатамиз» деганди. Бунга эса анча пул керак эди. Шунинг учун ҳам ушбу муаммони бир-икки ой ортга суриб келдим.\nБолажоним, охири бўлмади. Хуллас, ҳисоблагич ўрнатмасам бўлмас, деб, «тумангаз»га яна бордим. Газчи йигитлардан бири таклиф берди: ҳисоблагични хоҳласангиз www.schetchik.uz сайтидан олинг, хоҳланг ўзимда бор, деди. 349 минг сўмлик СГБ-4,0 Элехант ҳисоблагичини унинг ўзидан 350 минг сўмга сотиб олдим. Ўрнатиши билан 450 минг сўмга тушди. Бобонг ҳам қараб турмади. Гарчи бизникида газ ёқмаса-да, пропискали тўкис бўлиб юргани учун ҳам отангга қайишди ва қарашди.\nУйимизда гарчи рўйхатда 6 киши бўлсак-да, 9 ойдан бери уч киши яшасак-да, паспорт столидаги «ПОКВАРТИРНАЯ КАРТОЧКА»дан нусха олиб бормаганим учун «оғзаки» уч киши яшаймиз!» деганимга қарамай, газчилар мендан доим бир киши учун пул олиб қолаверишди. Аввал ўша қоғозни олиб келинг, кейин ҳисоблаб бераман, дейишарди нуқул. У билан бўлиб-бу билан бўлиб, ўша бир парча қоғозни вақтида олиб бормаганим учун қарзимиз йиғилиб бораверди. Оиламиз учун ҳам газга ойига 45 минг сўм тўлаш отангга осонмасди. Кап-катта одамлар учун ҳам, ҳали ёшингга етмаган сен учун ҳам теппа-тенг тўлаш адолатдан эмасди ҳам. Чунки сен учун газдан жудаям кам фойдаланардик. Қарагин, мана шу ўринда жамиятимиздаги қоидалар мукаммал эмаслиги кўриняпти. Худди ўқувчи ҳам, талаба ҳам, ногиронлиги бор ё пенсионер инсон учун ҳам ойлик йўл чипталарининг нархи бир хил бўлгани каби.\nТалаба, ногиронлиги бор киши ё нафақадаги инсон учун ойлик йўл чиптаси олиш оғирлик қилмас балки. Лекин ўқувчиларнинг ота-оналарига 83 минг сўмлик «ЎМ» (ўқувчилар учун — автобус ва метро) ёки 60 минг сўмлик «Ў» (ўқувчилар учун — автобус) ойлик йўл чипталари олиб бериш осон эмаслиги боис, болаларининг қўлларига йўлкира учун кунлик пул беришади. Автобусларда кўрамиз, мактабларнинг бошланғич синф ўқувчилари кўпинча йўлкира учун чиптачига пул беролмайди, берсаям, 1200 сўмлик ўрнига 500 сўм ё 1000 сўм узатади. Табиийки, «кондуктор» уларга бу учун чипта бермайди. Чипта берилмаган йўл ҳақи эса давлат ғазнасига эмас, ўз-ўзидан чиптачи ва ҳайдовчининг чўнтагига кетади. Буям коррупция!\nЭнди яна газ масаласига қайтсам. Мушкулимни осон қилиб берган йигит газдан 537 минг сўм қарз бўлганимизни айтди. Ҳисоблагич ўрнатишга ҳам харажатга тушганимиздан сўнг, «еган-емаган сомсамиз» учун шунча пул тўлаш менга оғирлик қиларди, рости.\nЯқинда «Ўзбекнефтгаз» АЖ бошқаруви раиси Баҳодиржон Сидиқов: «Ўзбекнефтгаз» акциядорлик жамияти муаммоларини ҳал қилишимиз учун газ нархини икки баравар оширишимиз керак. Шундагина муаммолар ижобий ҳал этилади. Бу таклифни муҳтарам Президентимизга олиб кирдик. Қаттиқ танбеҳ эшитдик. Мавжуд муаммоларнинг 20 фоизини тарифлар оширилиши, қолган 80 фоизини давлатнинг молиявий ёрдами орқали ҳал қиладиган бўлдик», деди.\nБолам, нега Президент бобонгнинг бундан жаҳли чиққан? Сабаби, газ нархини икки баравар ошириш халқимизнинг топиш-тутишига мос келмайди.\nБилиб қўй! Коммунал тўловларининг нархлари, жарималар халқ даромадидан келиб чиқиб белгиланмас экан, коррупция авж олаверади. Биргина мисол, бизда ривожланган мамлакатлардагидай ўта қиммат саналган — йўл ҳаракати қоидалари бузилганда тўланадиган жарималар кўп ҳолларда ҳайдовчиларга оғирлик қилгани учун ҳам орган ходимлари одамларнинг бир-икки сўм пулини олиб арзонроқ жарималар ёзиб беришини ҳаммамиз биламиз-ку! Масалан, машинасини тўхташ мумкин бўлмаган жойга қўйган касбдошимга камар тақмаганлик жаримаси ёзилганини ўз кўзим билан кўрганман…\nГазга ҳисоблагич ўрнатганимдан сўнг оиламизда адолат қарор топди. Энди неча киши пропискада бўлишидан қатъий назар, ишлатган бир метр куб газимизга 320 сўмдан тўлаяпмиз. Ҳисоблаб кўрдим: уччовимиз бир ойда тахминан 15-16 минг сўмлик газ ёқаяпмиз. Аввал ҳам 15 минг сўм тўлаб келганман. Демак, биз давлатнинг ҳақини ноҳақ емадик. Емайлик ҳам.\nШу билан коммунал хизматларидан муаммомиз қолмади, деёлмайман. «Махсустранс»га уйда пропискада бўлган, аммо яшамайдиган одамларнинг ҳар бирига 3 минг 900 сўмдан тўлаш барибир гарданимизда қолавераркан. Негаки, ахлатга ҳисоблагич ўрнатиб бўлмайди-да.\nБолам, яна бир нарсани умуман тушунмайман! Уйни иситиш қурилмаси учун ҳам ғалати тўлов тизими ишлайди. Баҳорнинг ярми, бутун ёз бўйи ва кузнинг ҳам ярмида ишламайдиган «отопление» учун неча йиллардан бери халқдан тўлов ундирилади. Бундаям коррупция бор!\nБу тизим ҳам порахўрлашганини уйимизни олди-сотди қилаётганимда билганман. «Иссиқсувчилар»дан нотариусга маълумотнома оламан деганимда уйнинг аввалги эгасидан қолган «мерос» — ошхонадаги «отопление»нинг йўқлиги учун роса бошимизни қотирганди. Охири «маклер» қўшнимиз «сувчилар»нинг каттасидан 150 минг сўмга маълумотнома олиб берганди. Ўтган йили ошхонага «отопление» ўрнаттирдим.\nУй-жой коммунал хизмат кўрсатиш вазирлиги ташкил этилди. Лекин нега мен юқорида санаган муаммолар ҳамон ҳал қилинмаяпти? Улар ўз номига мос ўлароқ халққа хизмат кўрсатиши керак эди-ку! Шундай бўлмас экан, унда нега ташкил этилди бу ташкилот? Улар нима ишлар билан шуғулланаяпти ўзи? Ҳозир вазирликнинг сайтини очиб кўргандим: у ерда 2018 йилда ўтказган йиғилишларининг ҳисоботи турибди. Кабинетдан чиқиб ишлаш талаб қилинаётган бугунги кунда булар фақат йиғилиш ўтказяптими? Балки шунинг учун мен айтаётган муаммоларга ечим топа олмаётгандир-да. Одамлар ичига ораламаса, муаммони қаердан ўргансин. Аслида мана шу каби муаммоларни йўқотиш, соҳадаги коррупцияни камайтириш учун ташкил этилмадими янги вазирлик? Саволларимга кимдир жавоб беришига ишониб қоламан.\nБолам, лекин мендаям бир муаммо бор, ёзмасам бўлмайди, виждоним қийналади! Емаган сомсамизнинг 537 минг сўмлик пулини нима қилдингиз денг? Ҳисоблагич ўрнатган йигит: «Қарзингизни ёпиб юборайми, унда мана бунча берасиз!», деди. Рози бўлиб қўя қолдим, болам. Бу учун мени кечир, ўғлим! Бизнинг авлоднинг қўли истамасаг-да «қон» бўлди. Биз барибир ўзимизни пок сақлай олмадик. Сизларнинг авлодингиз бизларга ўхшамасин! Сизлар ҳалол еган, ҳалол авлод бўлинг! Янги авлод бўлинг! Тоза жамият қуринг! Токи, у жамиятда қонунлар, қоидалар, тартиблар адолатли, тўғри ишласин, ҳаммаёқ коррупциядан холи бўлсин!\nБизда ҳам Президент бобонг иккинчи йўлни танлади: коррупцияга қарши аёвсиз курашмоқда. Ўзи ишониб катта-катта лавозимларга тайинлаган уч-тўрт нафар «дўст»ни фош қилди, жазолади. Ўзи эса халққа хизмат қилмоқда, халқим яхши яшасин, ҳалқим рўшнолик кўрсин, демоқда. Мамлакатни ривожланган давлатлар сафига қўшишга интилмоқда. Бу йўлда эса, аввало, ҳаммамиз бир ёқадан бош чиқариб меҳнат қилишимиз, юртимиздаги коррупцияни йўқ қилишимиз керак бўлади. Сенинг ҳам ушбу сафда бўлишингни жуда-жуда истайман, болам!\nЎзбекистонда Туркия мудофаа вакиллари билан ҳамкорликда халқаро анжуман ўтказилди\nЯна тўйлар ҳақида ўйлар…